Rapport Speċjali Nru 11/2013 “Kisba ta' data korretta dwar l-Introjtu Nazzjonali Gross (ING): approċċ aktar strutturat u ffukat aħjar itejjeb l-effettività tal-verifikazzjoni mill-Kummissjoni”





ABBREVJAZZJONIJIET BtD : Bqija tad-Dinja BtP : Bilanċ tal-Pagamenti CFC : Konsum ta’ Kapital Fiss CMFB : Kumitat dwar l-Istatistika Monetarja, Finanzjarja u tal-﻿Bilanċ tal-Pagamenti COSO : Kumitat tal-Organizzazzjonijiet li Jisponsorjaw il-Kummissjoni Treadway EON : Eċċess Operattiv Nett FGKF : Formazzjoni Grossa tal-Kapital Fiss FISIM : Servizzi ta’ Intermedjazzjoni Finanzjarja Mkejla Indirettament GĠ : Gvern Ġenerali GIAQ : Kwestjonarju tal-Valutazzjoni tal-Inventarju tal-ING GOS : Eċċess Operattiv Gross IAC : Kapaċità tal-Awditjar Intern (ta’ servizz tal-Kummissjoni) ICS : Standards ta’ Kontroll Intern ING : Introjtu Nazzjonali Gross IP : Introjtu mill-Proprjetà KI : Konsum Intermedju KtI : Kumpens tal-Impjegati NACE (Rev. 1) : Klassifikazzjoni Statistika tal-Attivitajiet Ekonomiċi fil-KE ("Nomenclature générale des Activités économiques dans les Communautés Européennes"). "Rev. 1" kien il-qafas applikabbli għas-snin analizzati (2002 sa 2007). NPI : Istituzzjonijiet Mingħajr Skop Ta’ Qligħ NPISH : Istituzzjonijiet Mingħajr Skop Ta’ Qligħ li Jservu Unitajiet Domestiċi NSI : Uffiċċju/i Nazzjonali tal-Istatistika PDE : Proċedura ta’ Defiċit Eċċessiv PDG : Prodott Domestiku Gross PIM : Metodu tal-Inventarju Perpetwu RAA : Rapport(i) Annwali tal-Attività RK : Reġistru/i Kummerċjali RP : Riżorsi Proprji tal-Unjoni Ewropea RPT : Riżorsi Proprji Tradizzjonali SBUD : Stħarriġ dwar il-Baġit tal-Unitajiet Domestiċi SEK95 : Sistema Ewropea tal-Kontijiet Nazzjonali u Reġjonali SSN : Statistika Strutturali tan-Negozji TFUE : Trattat dwar il-Funzjonament tal-Unjoni Ewropea TP : Tabelli tal-Proċess UD : Unitajiet Domestiċi VM : Valur Miżjud VMG : Valur Miżjud Gross GLOSSARJU GIAQ : Il-Kwestjonarju tal-Valutazzjoni tal-Inventarju tal-ING huwa l-għodda prinċipali użata mill-Eurostat biex jivverifika l-konformità tal-Inventarju tal-ING mas-SEK95. ING : L-ING huwa l-PDG bit-tnaqqis ta’ introjtu primarju (li jinkludi kumpens tal-impjegati, taxxi u sussidji fuq il-produzzjoni u importazzjonijiet, u introjtu mill-proprjetà) pagabbli minn unitajiet residenti lil unitajiet mhux residenti flimkien ma’ introjtu primarju riċevibbli minn unitajiet residenti mingħand unitajiet mhux residenti. Inventarju tal-ING : Deskrizzjoni tal-proċeduri (metodi) u tal-istatistika bażika (sorsi) użati mill-Istati Membri biex jagħmlu estimi għall-komponenti diversi ING. Kumitat ING : Kumitat magħmul minn rappreżentanti tal-Istati Membri u presedut mill-Eurostat li jassisti lill-Kummissjoni fix-xogħol tal-verifikazzjoni tagħha. Kwestjonarju/i tal-ING : Data għall-ING aggregat u l-komponenti tiegħu provduti kull sena mill-Istati Membri għall-kalkolu tar-riżorsi proprji. Opinjoni tal-Kumitat ING : Opinjoni annwali maħruġa mill-Kumitat ING dwar l-adegwatezza ta’ data tal-ING tal-Istati Membri għal skopijiet tar-riżorsi proprji. PDG : Il-PDG huwa r-riżultat finali tal-attività ta’ produzzjoni tal-unitajiet tal- produtturi residenti (fit-territorju ekonomiku) u jista’ jiġi definit fi tliet modi: (a) Approċċ tal-produzzjoni: is-somma tal-valur miżjud gross tas-setturi istituzzjonali diversi (korporazzjonijiet mhux finanzjarji, korporazzjonijiet finanzjarji, gvern ġenerali, unitajiet domestiċi u istituzzjonijiet mingħajr skop ta’ qligħ li jservu lill-unitajiet domestiċi) jew l-industriji diversi flimkien ma’ taxxi bit-tnaqqis ta’ sussidji fuq il-prodotti; (b) Approċċ tan-nefqa: is-somma tal-użi finali ta’ oġġetti u servizzi minn unitajiet istituzzjonali residenti (konsum finali reali u formazzjoni grossa ta’ kapital), flimkien ma’ esportazzjonijiet u bit-tnaqqis ta’ importazzjonijiet ta’ oġġetti u servizzi; (c) Approċċ tal-introjtu: is-somma tal-użi fil-ġenerazzjoni tal-kont tal-introjtu tal-ekonomija totali (kumpens tal-impjegati, taxxi fuq il-produzzjoni u l-importazzjonijiet bit-tnaqqis ta’ sussidji, eċċess operattiv gross u introjtu mħallat tal-ekonomija totali). Rapport(i) dwar il-Kwalità tal-ING : Il-Kwestjonarju tal-ING huwa akkumpanjat minn rapport li juri kif jinkiseb l-aggregat, u li jiddeskrivi kwalunkwe bidla prinċipali fil-proċeduri u l-istatistika bażika mqabbla mas-snin preċedenti. Rapporti ta’ valutazzjoni : Valutazzjonijiet tal-Eurostat li saru dwar il-kwalità tad-data tal-ING tal-Istati Membri, li l-komponenti ta’ bażi tagħhom huma kkompilati skont l-Inventarju tal-ING. Responsabbiltajiet fi ħdan il-Kummissjoni : Fil-kuntest tal-ġestjoni tar-riżorsi proprji bbażati fuq l-ING, id-DĠ Baġit huwa l-uffiċjal awtorizzanti għall-irkupru tad-dħul. Madankollu, il-verifikazzjoni ta’ data tal-ING provduta mill-Istati Membri għall-kalkolu tar-riżorsi proprji hija mwettqa mill-Eurostat. It-termini "DĠ Baġit" u "Eurostat" jintużaw meta ssir referenza għax-xogħol ta’ kull servizz speċifiku tal-Kummissjoni. Fejn issir referenza għax-xogħol kemm tad-DĠ Baġit kif ukoll tal-Eurostat jew tal-Kummissjoni inġenerali, jintuża t-terminu "Kummissjoni" minflok. Reviżjoni ta’ data tal-ING : L-aġġornar ta’ data tal-ING meħtieġ minn: il-korrezzjoni ta’ żballji, aġġornament ta’ sorsi statistiċi, bidliet fis-sena referenzjarja jew ta’ parametru referenzjarju jew modifikazzjonijiet tal-qafas kunċettwali tal-Kontijiet Nazzjonali (eż. NACE Rev. 2). Iż-żewġ sitwazzjonijiet tal-aħħar jitiqiesu bħala reviżjonijiet regolari (jew reviżjonijiet ta’ parametru referenzjarju) maġġuri u bħala reviżjonijiet okkażjonali maġġuri rispettivament. Riżervi tal-ING : Dawn huma notifikati mill-Kummissjoni (jew eċċezzjonalment minn Stati Membri) biex jippermettu r-reviżjoni ta’ data tal-ING tal-Istati Membri għal sena partikolari wara l-punt ta’ limitu statutorju ta’ erba’ snin. Riżervi ġenerali jkopru l-kompilazzjoni tal-komponenti kollha tal-ING ta’ Stat Membru, filwaqt li riżervi speċifiċi (għall-pajjiż jew trasversali) ikopru l-estimu ta’ komponenti diskreti ING. Verifikazzjoni diretta : Approċċ ta’ kontroll introdott fl-2007 mill-Eurostat biex jikkonferma li d-deskrizzjoni tas-sorsi u tal-metodi fl-Inventarju tal-ING jirrifletti l-prattika tal-kompilazzjoni fil-fatt applikata. Verifikazzjoni fil-fond : Dan it-terminu jintuża biex jirreferi għat-testijiet li jsiru mill-Qorti, għall-kuntrarju ta’ verifikazzjoni diretta, li tirreferi għax-xogħol imwettaq mill-Kummissjoni. Dawn huma simili anke jekk l-ambitu u l-objettivi ta’ "verifikazzjoni fil-fond" huma usa’ minn dawk ta’ "verifikazzjoni diretta". SOMMARJU EŻEKUTTIV I. l-Introjtu Nazzjonali Gross (ING) tal-Istati Membri huwa l-bażi għall-kalkolu tas-sehem l-aktar sinifikanti tad-dħul fil-baġit tal-UE. Id-dħul derivat minn dan is-sors żdied minn madwar 50 % tal-baġit fl-2002 (EUR 46 biljun) għal 70 % fl-2012 (EUR 98 biljun). II. L-ING huwa aggregat makroekonomiku li l-proċess ta’ kompilazzjoni tiegħu għandu jikkonforma mas-SEK95. Il-Kummissjoni tivverifika d-data tal-ING provduta mill-Istati Membri sabiex tiżgura li l-kontribuzzjonijiet tagħhom għall-baġit tal-UE huma korretti. Il-Kumitat ING jassisti lill-Kummissjoni fix-xogħol tal-verifikazzjoni tagħha. III. L-awditu tal-Qorti eżamina l-effettività tal-verifikazzjoni mill-Kummissjoni ta’ data tal-ING għas-snin 2002 sa 2007 użata għal skopijiet tar-riżorsi proprji. Tali data saret definittiva fl-2012. L-awditu ddetermina r-riskji fil-kompilazzjoni tal-ING u vvaluta l-prestazzjoni tal-Kummissjoni fl-indirizzar ta’ dawn ir-riskji. IV. L-awdituri tal-Qorti applikaw verifikazzjoni aktar strutturata mill-Kummissjoni, u ffukaw fuq għadd limitat ta’ komponenti materjali u riskjużi. Kieku l-Kummissjoni applikat approċċ simili, dan ma jkun jeħtieġ l-ebda żieda fl-għadd tal-persunal tal-Eurostat iddedikat għall-verifikazzjoni tad-data tal-ING għal skopijiet tar-riżorsi proprji. V. Il-Kummissjoni kkompletat iċ-ċiklu tal-verifikazzjoni tagħha f’Jannar 2012. Kien hemm użu eċċessiv ta’ riżervi ġenerali, u reviżjonijiet maġġuri mwettqa mill-Istati Membri bejn l-2008 u l-2011 ma ġewx eżaminati b’mod suffiċjenti mill-Kummissjoni. VI. Il-verifikazzjoni mill-Kummissjoni tista’ tkun mistennija li ttejjeb il-kwalità tad-data tal-ING tal-Istati Membri. Madankollu, il-Qorti tikkonkludi li din il-verifikazzjoni ma kinitx strutturata u ffukata b’mod suffiċjenti għar-raġunijiet li ġejjin: (a) Strateġija/approċċ ta’ verifikazzjoni: Il-Kummissjoni ma ppjanatx u ma pprijoritizzatx ix-xogħol tagħha b’mod xieraq, billi r-riskji ma kinux ivvalutati b’mod xieraq; (b) Proċess ta’ verifikazzjoni: Il-Kummissjoni ma applikatx approċċ konsistenti meta kienet qed twettaq il-verifikazzjonijiet tagħha fl-Istati Membri, u b’mod partikolari dan jirriżulta fi dgħufijiet fil-prestazzjoni ta’ verifikazzjoni diretta u f’nuqqas ta’ kriterji għall-iffissar ta’ riżervi speċifiċi għall-pajjiż, u ma wettqitx xogħol suffiċjenti f’dak il-livell; u (c) Rappurtar: Il-verifikazzjonijiet ma ġewx irrappurtati b’mod adegwat. VII. L-awditu tal-Qorti sab każijiet ta’ nuqqas ta’ konformità materjali mas-SEK95 jew nuqqas ta’ kwalità ta’ estimi tal-ING f’termini tal-affidabbiltà, tal-kumparabbiltà u tal-eżawrjenza tagħhom, li l-Kummissjoni ma kinitx qabdet. VIII. B’mod partikolari l-Qorti tirrakkomanda li: (a) Il-Kummissjoni twettaq eżerċizzju strutturat u formalizzat ta’ ppjanar u ta’ prijoritizzazzjoni, tnaqqas id-durata taċ-ċiklu tal-verifikazzjoni u tillimita l-użu ta’ riżervi ġenerali; (b) Il-Kummissjoni twettaq verifikazzjoni aktar iffukata ta’ komponenti ING materjali u riskjużi abbażi ta’ valutazzjoni tar-riskji, filwaqt li toqgħod attenta partikolarment għall-eżawrjenza tal-ING, fejn possibbli tivvaluta l-impatt potenzjali jew l-ammont f’riskju tas-sejbiet tagħha, u tiffissa kriterji ta’ materjalità għat-tqegħid ta’ riżervi speċifiċi; (c) Ir-rapporti ta’ valutazzjoni dwar l-ING tal-Istati Membri jinkludu ħarsa ġenerali aktar kompleta, trasparenti u konsistenti lejn ir-riżultati tal-verifikazzjonijiet mill-Kummissjoni; l-opinjonijiet annwali tal-Kumitat ING (i) jinkludu valutazzjoni ċara dwar jekk id-data tal-ING tal-Istati Membri hijiex adegwata għal skopijiet tar-riżorsi proprji, (ii) jikkonformaw mar-rekwiżiti tar-Regolament tal-ING u (iii) jintużaw b’mod xieraq fil-proċedura baġitarja kif previst fir-Regolament dwar ir-Riżorsi Proprji; ir-Rapporti Annwali tal-Attività tad-DĠ Baġit u l-Eurostat jipprovdu stampa vera u ġusta tal-verifikazzjoni ta’ data tal-ING tal-Istati Membri, u tal-ġestjoni tar-riżorsi proprji bbażati fuq l-ING. INTRODUZZJONI 1. Il-baġit tal-UE huwa ffinanzjat minn riżorsi proprji u dħul ieħor. Hemm tliet kategoriji ta’ riżorsi proprji [1]: Riżorsi Proprji Tradizzjonali (dazji doganali miġbura fuq importazzjonijiet u t-taxxa fuq il-produzzjoni taz-zokkor, RPT), riżorsi proprji kkalkulati abbażi tat-Taxxa fuq il-Valur Miżjud miġbura mill-Istati Membri, u riżorsi proprji derivati mill-Introjtu Nazzjonali Gross (ING) tal-Istati Membri ("Riżorsi proprji bbażati fuq l-ING"). Iċ-Ċart 1 juri l-baġit tad-dħul tal-UE għall-2012. Riżorsi proprji bbażati fuq l-ING [2] huwa s-sors prinċipali tiegħu. 2. Wara li jittieħed inkunsiderazzjoni t-total tal-RPT, ir-riżorsi proprji bbażati fuq il-VAT u dħul ieħor, ir-riżorsi proprji dovuti bbażati fuq l-ING huma l-ammont meħtieġ biex jibbilanċja l-baġit. Dan jinġabar minn kull Stat Membru skont l-ING tiegħu. L-Anness I jipprovdi ħarsa ġenerali lejn il-kontribuzzjoni minn kull Stat Membru tar-riżorsi proprji bbażati fuq l-ING għal tliet snin indikattivi: l-2002, l-2007 u l-2010. ĊART 1 BAĠIT 2012 TAD-DĦUL TAL-UE +++++ TIFF +++++ Sors: Il-Qorti Ewropea tal-Awdituri (ibbażat fuq ir-rapporti finanzjarji tal-Kummissjoni). 3. Kwalunkwe dikjarazzjoni eċċessiva (jew dikjarazzjoni insuffiċjenti) tal-ING għal Stat Membru partikolari — filwaqt li ma taffettwax ir-riżorsi proprji kumplessivi bbażati fuq l-ING — għandha l-effett li tnaqqas (jew li żżid) il-kontribuzzjonijiet rispettivi mill-Istati Membri l-oħra. L-Anness II jipprovdi ħarsa ġenerali lejn il-kalkolu tar-riżorsi proprji bbażati fuq l-ING. 4. Id-data tal-ING hija aggregati makroekonomiċi li jirriżultaw minn proċessi statistiċi tal-Istati Membri. Dan ir-rapport jiddeskrivi l-awditu tal-Qorti dwar l-effettività tal-verifikazzjoni mill-Kummissjoni tad-data tal-ING użata għal skopijiet tar-riżorsi proprji. Huwa jivvaluta sa liema punt ix-xogħol tal-verifikazzjoni mwettaq mill-Eurostat kien prijoritizzat u ddetermina jekk il-kwalità tad-data tal-ING tal-Istati Membri kellhiex tittejjeb u jekk id-data kinitx irrappurtata b’mod adegwat. Fir-Rapport Speċjali Nru 12/2012 [3] tagħha, il-Qorti vvalutat jekk il-Kummissjoni u l-Eurostat kinux tejbu l-proċess tal-produzzjoni ta’ statistika Ewropea affidabbli u kredibbli. 5. L-istima tal-ING tinkludi għadd kbir ta’ komponenti differenti li għandhom jitkejlu bl-użu tal-aqwa sorsi u metodi statistiċi disponibbli. Dawn il-proċeduri ta’ kompilazzjoni għandhom jikkonformaw mar-rekwiżiti tas-Sistema Ewropea tal-Kontijiet Nazzjonali u Reġjonali (SEK95) [4]. Huwa proċess kumpless. Iċ-Ċart 2 juri l-proċess ta’ kompilazzjoni ta’ Kontijiet Nazzjonali li minnhom hija derivata d-data tal-ING. ĊART 2 PROĊESS TA’ KOMPILAZZJONI TAL-KONTIJIET NAZZJONALI +++++ TIFF +++++ Sors: Il-Qorti Ewropea tal-Awdituri (QEA). 6. Għalkemm id-data tal-ING neċessarjament tinvolvi ċertu grad ta’ impreċiżjoni minħabba l-applikazzjoni ta’ tekniki ta’ stima u ġudizzju, il-kompilazzjoni tagħha hija wkoll suġġetta għal riskji li jirriżultaw mill-użu ta’ sorsi u metodi li jistgħu ma jkejlux b’mod xieraq l-attivitajiet ekonomiċi skont ir-regoli tal-kontabbiltà tas-SEK95 [5]. Pereżempju, l-użu ta’ sorsi inkompleti jew skaduti jdgħajjef il-kwalità tal-Kontijiet Nazzjonali f’termini tal-affidabbiltà, tal-kumparabbiltà u tal-eżawrjenza tagħhom. 7. Iċ-Ċart 3 juri r-rabta bejn il-kompilazzjoni ta’ data tal-ING u l-kalkolu ta’ riżorsi proprji bbażati fuq l-ING, li tenfasizza l-importanza tal-proċess ta’ verifikazzjoni mill-Kummissjoni għall-kalkolu korrett u għaldaqstant id-distribuzzjoni ġusta tal-kontribuzzjonijiet individwali tal-Istati Membri. ĊART 3 RABTA BEJN ID-DATA TAL-ING U L-KALKOLU TA’ RIŻORSI PROPRJI BBAŻATI FUQ L-ING +++++ TIFF +++++ Sors: Il-QEA. 8. Ir-Regolament tal-ING [6] jistipula li l-Kummissjoni għandha tivverifika s-sorsi u l-metodi użati mill-Istati Membri biex jikkalkulaw l-ING, li għandu jkun ivvalutat fir-rigward tal-affidabbiltà, tal-kumparabbiltà u tal-eżawrjenza. Għalhekk, il-Kummissjoni għandha tanalizza l-proċeduri ta’ kompilazzjoni applikati mill-Istati Membri għall-istima tal-ING sabiex tivvaluta jekk dawn jikkonformawx mas-SEK95. Verifikazzjoni effettiva ta’ data tal-ING hija kruċjali biex tiżgura l-ġustizzja. 9. Id-data tal-ING, u l-istatistika tal-Kontijiet Nazzjonali inġenerali, huma indikaturi importanti għal dawk li jfasslu l-politika biex jieħdu deċiżjonijiet ewlenin dwar il-politiki fiskali u monetarji. Barra min hekk, il-Prodott Domestiku Gross (PDG) u/jew aggregati tal-ING jintużaw għal skopijiet oħra bħal fil-kuntest tal-Proċedura ta’ Defiċit Eċċessiv (PDE) [7] u biex jallokaw l-infiq tal-UE bejn l-Istati Membri fil-qasam tal-koeżjoni [8]. VERIFIKAZZJONIJIET IMWETTQA MILL-KUMISSJONI DWAR DATA TAL-ING UŻATA GĦAR-RIŻORSI PROPRJI RESPONSABBILTAJIET FI ĦDAN IL-KUMMISSJONI U R-RWOL TAL-KUMITAT ING 10. Id-DĠ Baġit huwa l-uffiċjal awtorizzanti b’delega għar-riżorsi proprji kollha, filwaqt li l-verifikazzjoni ta’ data tal-ING provduta mill-Istati Membri għall-kalkolu tar-riżorsi proprji hija mwettqa mill-Eurostat. 11. Il-Kummissjoni hija assistita fix-xogħol tal-verifikazzjoni tagħha mill-Kumitat ING li huwa magħmul minn rappreżentanti mill-Uffiċċju Nazzjonali tal-Istatistika (NSI) tal-Istati Membri u presedut mill-Eurostat. Dan il-Kumitat għandu setgħat ta’ konsulenza li jinkludu: l-adozzjoni ta’ opinjoni annwali dwar l-adegwatezza tad-data tal-ING tal-Istati Membri biex tintuża għal skopijiet tar-riżorsi proprji (ara l-paragrafu 15), l-espressjoni ta’ fehmiet dwar kwistjonijiet ta’ metodoloġija u l-interpretazzjoni tas-SEK95 sabiex tittejjeb il-kompilazzjoni tad-data tal-ING. XOGĦOL TAL-VERIFIKAZZJONI 12. Il-verifikazzjonijiet imwettqa mill-Kummissjoni huma bbażati fuq qafas tal-kontroll stabbilit mill-Eurostat u approvat mill-Kumitat ING. Għall-eżaminar tad-data tal-ING tal-Istati Membri għall-perjodu 2002–2010, dan il-qafas tal-kontroll huwa prinċipalment ibbażat fuq il-verifikazzjoni tas-sorsi u tal-metodi tal-Istati Membri użati għall-kompilazzjoni tad-data tal-ING ("Inventarji tal-ING"). 13. Dan ix-xogħol jinkludi kontrolli fl-uffiċċju dwar il-proċeduri ta’ kompilazzjoni tal-komponenti kollha ING (l-"approċċ komprensiv") permezz tal-Kwestjonarju tal-Valutazzjoni tal-Inventarju tal-ING (GIAQ) [9]. Barra minn hekk, mill-2007 ilha ssir ukoll verifikazzjoni diretta ta’ komponent ING wieħed jew tnejn. Permezz ta’ dan l-approċċ l-Eurostat jimmira li jivverifika jekk id-deskrizzjoni tas-sorsi u tal-metodi fl-Inventarju tal-ING [10] tirriflettix il-prattika tal-kompilazzjoni fil-fatt applikata, mingħajr ma jagħmel l-istima proprja tiegħu ta’ komponenti ING. L-Anness III juri ċ-ċiklu tal-verifikazzjoni mill-Kummissjoni ta’ inventarji tal-ING tal-Istati Membri. REKWIŻITI TA’ RAPPURTAR 14. Fi tmiem iċ-ċiklu tal-verifikazzjoni, l-Eurostat iħejji rapporti ta’ valutazzjoni li jiġbru fil-qosor l-analiżi tiegħu tal-kwalità tad-data tal-ING tal-Istati Membri u li jinkludu kwistjonijiet għal titjib. Dawn ir-rapporti huma ppreżentati lill-Kumitat ING u jintużaw bħala bażi għall-Kummissjoni biex tiffissa riżervi speċifiċi. Il-Kaxxa tispjega x’inhuma riżervi tal-ING u meta jintużaw. 15. Il-Kumitat ING jeżamina l-Kwestjonarji u r-Rapporti ta’ Kwalità tal-ING mibgħuta mill-Istati Membri kull sena. Huwa joħroġ opinjoni dwar l-adegwatezza tad-data tal-ING għal skopijiet tar-riżorsi proprji rigward l-affidabbiltà, il-komparabbiltà, u l-eżawrjenza filwaqt li l-prinċipju ta’ kost-benefiċċju għandu jittieħed inkunsiderazzjoni [11]. 16. L-opinjoni tal-Kumitat ING tittieħed inkunsiderazzjoni mid-DĠ Baġit fil-kuntest tal-kalkolu tal-aġġustament għall-bilanċi tar-riżorsi proprji bbażati fuq l-ING. Huma biss bidliet fid-data tal-ING ta’ snin preċedenti suġġetti għal din l-opinjoni li jistgħu jagħtu bidu għal aġġustamenti baġitarji. 17. Kif stipulat fir-Regolament Finanzjarju [12], l-uffiċjal awtorizzanti permezz ta’ delega jirrapporta dwar il-prestazzjoni tad-﻿doveri tiegħu fil-forma ta’ Rapport tal-Attività Annwali (RAA). Ir-Regolament Finanzjarju jeħtieġ li r-RAA jindika r-riżultati tal-operati b’referenza għall-objettivi ffissati, ir-riskji assoċjati ma’ dawn l-operati, l-użu li sar mir-riżorsi provduti u l-effiċjenza u l-effettività tas-sistema ta’ kontroll intern. Ir-RAA tad-DĠ Baġit u tal-Eurostat jirrappurtaw dwar il-ġestjoni tar-riżorsi proprji bbażati fuq l-ING. KAXXA RIŻERVI TAL-ING Riżervi tal-ING huma għodda li tippermetti li tiġi riveduta data tal-ING ta’ sena partikolari wara l-punt ta’ limitu statutorju ta’ erba’ snin. L-iffissar tagħhom huwa notifikat mill-Kummissjoni (jew eċċezzjonalment mill-Istati Membri) skont l-Artikolu 10(7) tar-Regolament dwar ir-Riżorsi Proprji. Riżervi ġenerali jkopru l-kompilazzjoni tal-komponenti kollha ING ta’ Stat Membru, u ntużaw prinċipalment fejn il-valutazzjoni mill-Eurostat tal-Inventarju tal-ING tieħu aktar minn erba’ snin. Meta l-verifikazzjoni mill-Eurostat tkun kompleta, dawn ir-riżervi jitneħħew u jiġu sostitwiti b’riżervi speċifiċi. Riżervi speċifiċi jkopru l-estimu ta’ komponenti diskreti ING. Dawn huma ffissati fir-rigward ta’ Stat Membru u jitneħħew hekk kif l-Eurostat jikkonferma li t-titjib meħtieġ fil-proċeduri ta’ kompilazzjoni jkunu implimentati fil-Kontijiet Nazzjonali mill-NSI. AMBITU, APPROĊĊ U METODOLOĠIJA TAL-AWDITJAR 18. L-awditu tal-Qorti eżamina jekk il-verifikazzjoni mill-Kummissjoni ta’ data tal-ING użata għal skopijiet tar-riżorsi proprji kinitx strutturata u ffukata tajjeb. Huwa kopra l-verifikazzjoni mill-Kummissjoni ta’ data tal-ING tal-Istati Membri tal-UE-25 [13] għall-perjodu 2002–2007 [14], filwaqt li ffoka fuq il-verifikazzjoni mill-Eurostat tal-Inventarji tal-ING. Dan iċ-ċiklu tal-verifikazzjoni ġie kkompletat f’Jannar 2012. 19. Il-valutazzjoni tal-Qorti indirizzat it-tliet mistoqsijiet li ġejjin: (a) L-Eurostat ippjana u pprijoritizza b’mod xieraq ix-xogħol tal-verifikazzjoni tiegħu? (b) L-Eurostat eżamina b’mod effettiv il-kwalità tad-data tal-ING rigward l-affidabbiltà, il-kumparabbiltà u l-eżawrjenza? u (c) Il-verifikazzjonijiet mill-Eurostat kienu rrappurtati b’mod adegwat (f’termini ta’ kompletezza, trasparenza u konsistenza)? 20. L-awditu kkonċentra fuq ix-xogħol tal-verifikazzjoni tal-Eurostat (ara l-paragrafu 30). Il-Qorti analizzat il-fajls ta’ kampjun ta’ 10 Stati Membri (ara l-Anness I). Twettqu awditi fuq il-post mill-Qorti f’ħamsa minn dawn l-Istati Membri. Ħarsa ġenerali lejn l-approċċ u l-metodoloġija tal-awditjar hija ppreżentata fl-Anness IV. 21. Il-kriterji tal-awditjar użati għall-valutazzjoni tal-prestazzjoni tal-Kummissjoni huma bbażati fuq sett ta’ prattiki tajbin ta’ arranġamenti ta’ verifikazzjoni mfasslin mill-Qorti filwaqt li jittieħdu inkunsiderazzjoni r-regoli tal-UE u l-prinċipji rilevanti ta’ kontroll intern [15]. 22. Notevolment, dawn il-prattiki jinkludu dan li ġej: Valutazzjoni kwalitattiva tar-riskji u analiżi tal-kostijiet-benefiċċji tal-Qorti fil-prijoritizzar u fl-ippjanar tal-verifikazzjoni, Il-verifikazzjoni fil-fond [16] ta’ komponenti ING riskjużi u materjali magħżula, Il-kompletezza, it-trasparenza u l-konsistenza fir-rappurtar dwar ix-xogħol tal-verifikazzjoni mwettaq. 23. Huma jiġu deskritti f’aktar dettall f’qafas konsolidat, il-"Mudell ta’ kontroll tal-Qorti" (ara l-Anness V). OSSERVAZZJONIJIET IL-VERIFIKAZZJONI MILL-KUMMISSJONI TISTA’ TKUN MISTENNIJA LI TTEJJEB IL-KWALITÀ TAD-DATA TAL-ING TAL-ISTATI MEMBRI, MADANKOLLU... 24. Il-Kummissjoni żaret l-Istati Membri tal-UE-25 u analizzat l-Inventarji tal-ING tagħhom bejn il-bidu tal-2007 u l-bidu tal-2012. Dan irriżulta fl-iffissar ta’ bosta riżervi speċifiċi li jistgħu jkunu mistennija li jtejbu l-kwalità tad-data tal-ING tal-Istati Membri. … IL-VERIFIKAZZJONI MA KINITX STRUTTURATA U FFUKATA B’MOD SUFFIĊJENTI MINĦABBA LI … 25. L-osservazzjonijiet li ġejjin jirriżultaw mill-użu mill-Qorti ta’ prattiki tajbin fil-verifikazzjoni tagħha ta’ data tal-ING (ara l-paragrafi 21 sa 23). Il-prattiki msemmija huma ppreżentati f’termini tal-istrateġija/l-approċċ ta’ verifikazzjoni, tal-proċess ta’ verifikazzjoni u tar-rappurtar. ... L-EUROSTAT MA PPJANAX U MA PPRIJORITIZZAX IX-XOGĦOL TIEGĦU B’MOD XIERAQ 26. Approċċ ta’ verifikazzjoni li jkollu suċċess jeħtieġ ippjanar biex jiżgura li r-riżorsi jiffukaw fuq l-oqsma tal-ogħla prijorità. Dan huwa partikolarment importanti f’qasam tal-istatistika kumpless ħafna bħall-Kontijiet Nazzjonali, fejn valutazzjoni adegwata tal-proċess ta’ kompilazzjoni bbażata fuq l-approċċ komprensiv mhijiex possibbli minħabba r-riżorsi limitati disponibbli. 27. Il-Qorti użat "approċċ iffukat", li skont dan l-approċċ il-kriterji biex jiġu prijoritizzati l-oqsma għall-verifikazzjoni huma bbażati fuq valutazzjoni kwalitattiva tar-﻿riskji tal-kompilazzjoni tal-Kontijiet Nazzjonali (ara l-paragrafi 31 u 32) u analiżi tal-kostijiet-benefiċċji (ara l-paragrafi 33 sa 36). 28. Fil-fehma tal-Qorti, il-Kummissjoni ma ppjanatx u ma pprijoritizzatx b’mod xieraq il-verifikazzjoni tagħha tad-data tal-ING tal-Istati Membri bl-applikazzjoni tal-prinċipju ta’ kost-benefiċċju, li jieħu inkunsiderazzjoni l-materjalità ta’ kull komponent ING u valutazzjoni kwalitattiva tar-riskju assoċjat fil-kompilazzjoni tiegħu. L-Eurostat ma rrappurtax b’mod ċar u f’waqtu lill-Kumitat ING dwar każijiet fejn il-prinċipju ta’ kostijiet-benefiċċji jitqies li japplika [17]. 29. F’Awwissu 2011, id-dipartiment tal-awditjar intern [18] tal-Eurostat ukoll qajjem tħassib dwar in-nuqqas ta’ kunsiderazzjoni ta’ riskju fl-ippjanar tal-verifikazzjonijiet. Huwa rrakkomanda l-implimentazzjoni ta’ matriċi ta’ riskju għall-ippjanar, li tinkludi l-għażla ta’ komponenti għal verifikazzjoni diretta u l-identifikazzjoni ta’ kwistjonijiet permezz ta’ analiżi kumparattiva bejn l-Istati Membri u matul iż-żmien. Din ir-rakkomandazzjoni ma kinitx ġiet implimentata sa Settembru 2013. 30. Sabiex turi jekk l-approċċ iffukat tagħha jagħtix valur miżjud lill-effettività tas-sistema ta’ verifikazzjoni mill-Kummissjoni, il-Qorti qabblet ir-riżultati tal-verifikazzjoni mill-Eurostat max-xogħol tal-awditjar proprju tagħha fl-10 Stati Membri magħżula, kif stipulat fit-taqsimiet li ġejjin (ara l-paragrafi 37 sa 76). VALUTAZZJONI TAR-RISKJI TA’ KOMPONENTI ING MHUX IMWETTQA B’MOD XIERAQ 31. Il-Qorti wettqet valutazzjoni kwalitattiva tar-riskji għall-10 Stati Membri magħżula prinċipalment ibbażata fuq id-deskrizzjoni kwalitattiva tas-sorsi u tal-metodi inklużi fl-Inventarji tal-ING. Din il-valutazzjoni identifikat dawk il-komponenti ING li l-kompilazzjoni tagħhom kienet suġġetta għal riskju ogħla ta’ nuqqas ta’ konformità mas-SEK95. 32. Il-matriċi għall-valutazzjoni tar-riskji użata u r-riżultati tal-applikazzjoni tagħha huma ppreżentati fl-Anness VI u fl-Anness VII rispettivament. L-Eurostat ma wettaqx eżerċizzju strutturat ta’ dan it-tip. ANALIŻI TAL-KOSTIJIET-BENEFIĊĊJI MHUX IMWETTQA SEWWA 33. Il-Qorti wettqet analiżi tal-kostijiet-benefiċċji biex tippjana u tipprijoritizza x-xogħol tal-awditjar tagħha. Din l-analiżi kienet ibbażata fuq valutazzjoni kwalitattiva tar-riskji li ħadet inkunsiderazzjoni wkoll id-daqs relattiv tal-komponenti ING fl-ekonomija totali. Ir-riżultati huma ppreżentati fl-Anness VIII. 34. L-indikatur tad-daqs tar-riskju riżultanti jipprijoritizza l-komponenti ING li għandhom jiġu verifikati f’kull Stat Membru, u jiffaċilita l-paraguni matul iż-żmien għal kull Stat Membru u/jew bejn l-Istati Membri. Għaldaqstant, il-Qorti għażlet il-komponenti ING li għandhom jiġu eżaminati pemezz ta’ verifikazzjoni fil-fond u/jew evalwazzjoni fl-uffiċċju fl-Istati Membri. Il-Qorti sabet li l-Eurostat wettaq biss verifikazzjoni diretta dwar wieħed mill-komponenti ING bl-indikatur tal-ogħla daqs tar-riskju skont l-analiżi mill-Qorti tal-kostijiet-benefiċċji fl-10 Stati Membri magħżula [19]. 35. Il-Qorti qabblet ir-riżultati tal-analiżi tagħha tal-kostijiet-benefiċċji mal-komponenti ING li dwarhom l-Eurostat irrapporta l-"punti ta’ azzjoni A [20]" li jista’ jkollhom impatt sinifikanti fuq il-kalkolu tal-ING, u ma’ dawk kollha li dwarhom l-Eurostat wettaq verifikazzjoni diretta fl-10 Stati Membri analizzati. 36. Din l-analiżi kumparattiva żvelat li l-Eurostat kopra biss il-kumpilazzjoni tal-parti l-kbira tal-komponenti materjali u riskjużi ING fil-verifikazzjoni tiegħu tal-Polonja. Fid-disa’ Stati Membri l-oħra magħżula l-Eurostat ma kienx jeħtieġ titjib fi u/jew kjarifiki tal-proċess ta’ kompilazzjoni, u ma wettaqx verifikazzjoni diretta dwar l-erba’ oqsma sinifikanti li ġejjin (li jeċċedu l-livell limitu ta’ referenza ta’ 5 fil-valur tal-indikatur tad-daqs tar-riskju): Manifattura fin-NACE D (Rev. 1) li tirrappreżenta bejn 12 % u 21 % tal-ING tagħhom, Kummerċ bl-ingrossa u bl-imnut, u tiswija fin-NACE G (Rev. 1) [21] li jirrappreżentaw bejn 10 % u 12 % tal-ING tagħhom, Proprjetà immobbli, kiri u attivitajiet tan-negozju fin-NACE K (Rev. 1) [22] li jirrappreżentaw bejn 14 % u 18 % tal-ING tagħhom, u Taxxi bit-tnaqqis ta' sussidji fuq il-prodotti [23] li jirrappreżentaw bejn 10 % u 13 % tal-ING tagħhom. … L-EUROSTAT MA APPLIKAX APPROĊĊ KONSISTENTI TA’ VERIFIKAZZJONI BEJN L-ISTATI MEMBRI 37. L-applikazzjoni tal-proċeduri ta’ kontroll li fuqhom huwa bbażat il-qafas tal-Kummissjoni għandha tiżgura approċċ konsistenti fl-Istati Membri f’termini ta’ intensità u livell ta’ dettall fil-kontrolli tal-Eurostat. 38. Il-verifikazzjoni mill-Eurostat ta’ Inventarji tal-ING li jirrelataw mal-10 Stati Membri magħżula ġiet analizzata u l-Qorti sabet li l-Eurostat ma kienx applika b’mod konsistenti l-proċeduri ta’ kontroll tiegħu fl-Istati Membri. KONTROLLI BBAŻATI FUQ IL-KWESTJONARJU TAL-VALUTAZZJONI TAL-INVENTARJU TAL-ING MHUX DOKUMENTATI B’MOD ADEGWAT 39. Il-verifikazzjoni mwettqa mill-Eurostat ma kinitx dokumentata b’mod adegwat. Dan ippreviena lill-Qorti milli tivvaluta b’mod sħiħ jekk il-proċeduri ta’ kontroll tal-Kummissjoni kinux ġew applikati b’mod konsistenti fl-Istati Membri u jekk is-sorveljanza tal-ġestjoni tal-Kummissjoni kinitx twettqet sewwa: Uħud mill-mistoqsijiet tal-GIAQ ma tweġbux [24], Livelli varji ta' dettall ingħataw fit-tweġibiet għall-GIAQ [25], Mhux dejjem kien possibbli li ssir rabta ċara bejn il-GIAQ u l-punti ta' azzjoni rrappurtati fir-rapporti ta' missjoni tal-Eurostat [26], u Is-segwitu mill-Eurostat ta' punti ta' azzjoni ma setax jiġi eżaminat f'każijiet fejn ir-reġistru ma kienx aġġornat u/jew ma kienx dettaljat b'mod suffiċjenti [27]. DGĦUFIJIET FIL-PRESTAZZJONI TA’ VERIFIKAZZJONI DIRETTA 40. Il-linji gwida adottati mill-Kumitat ING jinkludu bosta kriterji ġenerali għall-għażla ta’ komponenti ING biex jiġu eżaminati għal verifikazzjoni diretta [28]. Madankollu l-ebda gwida mhija pprovduta dwar kif għandhom jiġu applikati tali kriterji. L-Eurostat għażel oqsma li għandhom jiġu analizzati fuq bażijiet differenti minn Stat Membru għal Stat Membru u għalhekk ma ġiex applikat approċċ konsistenti. 41. Għal 8 mill-10 Stati Membri analizzati [29] ma kien hemm l-ebda evidenza li l-Eurostat kien ivverifika kontrolli li saru mill-NSI dwar id-data tal-input użata għall-istmar tal-komponenti magħżula. Dan iqajjem dubji dwar jekk is-sistemi ta’ sorveljanza u kontroll għall-kompilazzjoni tal-Kontijiet Nazzjonali f’dawn l-NSIs ġewx ivvalutati b’mod adegwat mill-Eurostat. 42. Il-bażi legali li taħtha l-Eurostat għamel il-verifikazzjoni diretta tiegħu kienet ir-Regolament tal-ING [30]. Minħabba l-objettivi u l-ambitu tal-verifikazzjoni diretta, fil-fehma tal-Qorti l-bażi legali aktar xierqa kienet tkun ir-Regolament dwar ir-Riżorsi Proprji [31]. Dan tal-aħħar ma jipprevedix il-parteċipazzjoni ta’ NSIs oħra ta’ Stati Membri fl-ispezzjonijiet u jistipula dati speċifiċi ta’ skadenza għal rappurtar formali tal-Kummissjoni u għat-tweġibiet tal-Istati Membri [32]. Il-bażi legali ma ntużatx mill-Eurostat fil-kuntest ta’ dan iċ-ċiklu tal-verifikazzjoni. NUQQAS TA’ KRITERJI GĦALL-IFFISSAR TA’ RIŻERVI SPEĊIFIĊI GĦALL-PAJJIŻ 43. L-Eurostat ma ddefinixxa l-ebda kriterju biex jiddeċiedi liema punti inklużi fir-rapporti ta’ valutazzjoni (ara l-paragrafi 79 sa 82) għandhom isiru riżervi speċifiċi għall-pajjiż. Huwa ma ppruvax jikkalkula l-impatt potenzjali fuq l-ING tal-azzjonijiet meħtieġa ta’ titjib li fuqhom huma bbażati r-riżervi. Għaldaqstant ma kienx possibbli li jiġi vvalutat jekk il-103 riżervi speċifiċi ffissati fir-rigward tal-Istati Membri tal-UE-25 (ara l-Anness IX) jikkonformawx mal-prinċipju tal-kostijiet-benefiċċji (ara l-paragrafu 28). 44. Każijiet ta’ ffissar inkonsistenti ta’ riżervi speċifiċi għall-pajjiż mill-Kummissjoni huma rrappurtati fil-paragrafi 62 sa 64. RIŻERVI SPEĊIFIĊI TRASVERSALI FFISSATI B’MOD MHUX XIERAQ 45. Għalkemm mhux espliċitament previst fil-proċeduri adottati mill-Kumitat ING, il-Kummissjoni ffissat sitt riżervi speċifiċi "trasversali" [33]. Dawn ir-riżervi huma definiti mill-Kummissjoni bħala punti notifikati lill-Istati Membri kollha bl-għan li l-Eurostat ikun jista’ jagħmel paragun tal-kompilazzjoni ta’ bażi sabiex jittejjeb l-estimu tal-ING. 46. Il-Qorti sabet każijiet fejn dawn ir-riżervi ma kinux ġustifikati billi l-Istati Membri ma kinux affettwati mill-kwistjonijiet tal-kompilazzjoni ta’ bażi (eż. fil-każ tat-trattament ta’ djar kooperattivi fejn 14-il Stat Membru ddikjaraw li ma kellhomx dawn it-tranżazzjonijiet [34]), u l-impatt tagħhom fuq il-kwalità tal-Kontijiet Nazzjonali ma kienx sinifikanti (eż. fil-każ tat-trattament ta’ entitajiet bi ftit jew mingħajr l-ebda preżenza fiżika fejn l-impatt mistenni fuq l-ING huwa limitat u prinċipalment jikkonċerna Stati Membri żgħar). ... L-EUROSTAT MA WETTAQX XOGĦOL SUFFIĊJENTI FIL-LIVELL TAL-ISTAT MEMBRU 47. L-Eurostat għandu jwettaq xogħol suffiċjenti fil-livell tal-NSI biex ikopri r-riskji prinċipali relatati mal-kompilazzjoni tal-Kontijiet Nazzjonali (ara l-Anness VI) sabiex ikun jista’ jagħmel valutazzjoni adegwata tal-kwalità tad-data tal-ING fl-Istati Membri. AMBITU LIMITAT FIL-VERIFIKAZZJONI MILL-EUROSTAT TAL-INVENTARJI TAL-ING 48. L-evidenza inkluża fil-fajls tal-Eurostat ma writx li kwistjonijiet ewlenin tal-kompilazzjoni kienu ġew eżaminati fil-fond b’mod suffiċjenti kif spjegat hawn taħt. EŻAMINAR INADEGWAT TAR-REĠISTRI KUMMERĊJALI (RK) U TAL-KLASSIFIKAZZJONI TAL-UNITAJIET U T-TRANŻAZZJONIJIET ISTITUZZJONALI FIS-SETTUR TAL-GVERN ĠENERALI (GĠ) 49. Il-kwalità tal-RK [35] u d-disponibbiltà ta’ data dettaljata, li jippermettu klassifikazzjoni korretta tal-unitajiet u t-tranżazzjonijiet istituzzjonali, huma elementi ewlenin għall-kompilazzjoni tal-Kontijiet Nazzjonali. L-eżaminar tal-kompletezza tal-RK, kif ukoll l-applikazzjoni tal-kriterji għas-suq/mhux għas-suq [36] u l-klassifikazzjoni tat-tranżazzjonijiet fis-settur istituzzjonali tal-Gvern Ġenerali (GĠ) jaqgħu taħt ir-responsabbiltà ta’ dipartimenti oħra fl-Eurostat, mhux dak inkarigat mill-verifikazzjoni ta’ data tal-ING għar-riżorsi proprji. 50. Għall-10 Stati Membri magħżula ma kien hemm l-ebda evidenza li d-dipartiment tal-Eurostat inkarigat mill-verifikazzjoni ta’ data tal-ING eżamina b’mod suffiċjenti dawn il-kwistjonijiet jew inkella billi wettaq il-kontrolli proprji tiegħu jew billi analizza r-riżultati tad-dipartimenti responsabbli l-oħra. Għalhekk, ir-riskji relatati f’termini tal-kompilazzjoni tal-Kontijiet Nazzjonali ma kinux indirizzati sewwa minħabba koordinazzjoni insuffiċjenti bejn id-dipartimenti tal-Eurostat. 51. Dan huwa kkonfermat mill-aġġustament inadegwat (ibbażat fuq informazzjoni li għandha aktar minn 20 sena u li għadha qed tintuża) li sar fil-Kontijiet Nazzjonali tal-Ġermanja biex tiġi indirizzata l-kwalità baxxa tal-RK (ara t-Tabella 1, il-punt 2), u mill-klassifikazzjoni ta’ sptarijiet pubbliċi u r-reġistrar ta’ parti mid-dħul tagħhom fl-Awstrija li mhumiex konformi mas-SEK95. 52. Wara ż-żjarat tiegħu fl-Awstrija mill-2007 sal-2012, id-dipartiment tal-Eurostat inkarigat mill-Proċedura ta’ Defiċit Eċċessiv (PDE) qajjem il-possibbiltà li l-NSI seta’ ma kienx applika sewwa l-kriterji għas-suq/mhux għas-suq biex jikklassifika sptarijiet pubbliċi fil-Kontijiet Nazzjonali. Din l-osservazzjoni ma tteħditx inkunsiderazzjoni mid-dipartiment tal-Eurostat responsabbli mill-verifikazzjoni ta’ data tal-ING għal skopijiet tar-riżorsi proprji. Riżerva speċifika għall-pajjiż kien imissha tqiegħdet mill-Kummissjoni dwar din il-kwistjoni. 53. L-evalwazzjoni fl-uffiċċju mill-Qorti sabet li fondi żborżati mill-GĠ biex ikopru t-telf operatorju ta’ dawn l-isptarijiet huma rreġistrati fl-Awstrija bħala sussidji fuq prodotti mogħtija lil servizzi fil-qasam tal-kura tas-saħħa. Dawn jirrappreżentaw madwar 1,5 % tal-ING kull sena [37]. Is-SEK95 [38] ma tippermettix pagamenti ta’ servizzi fil-kuntest ta’ riskji jew ħtiġijiet soċjali biex jiġu rreġistrati bħala sussidji. L-Eurostat ma wettaq l-ebda kontroll speċifiku fuq dan il-komponent ING sabiex jivvaluta jekk it-tranżazzjoni rreġistrata kellhiex tiġi kklassifikata bħala trasferimenti soċjali in natura. Din ir-riklassifikazzjoni iżżid l-istima tal-ING tal-Awstrija. NUQQAS TA’ EVIDENZA TA’/U AMBITU RISTRETT TA’ VERIFIKAZZJONI MILL-EUROSTAT 54. Il-kwalità tal-fajls ta’ kontroll tal-Eurostat fir-rigward tal-Belġju, l-Italja u l-Pajjiżi l-Baxxi pprevienu lill-Qorti milli teżamina b’mod sħiħ ix-xogħol imwettaq. Ma kienx possibbli li ssir valutazzjoni dwar jekk — għall-komponenti ING li hija għażlet għal dawn it-tliet Stati Membri — il-Kummissjoni koprietx xi wieħed mill-kontrolli ewlenin imfassla mill-Qorti. 55. Dan jixħet dubju fuq il-konformità tal-Eurostat mar-rekwiżiti tal-Istandards ta’ Kontroll Intern (ICS), li skonthom tinħtieġ dokumentazzjoni adegwata tax-xogħol imwettaq mhux biss biex tkun tista’ ssir sorveljanza tal-ġestjoni xierqa iżda wkoll biex tiġi żgurata kontinwità operazzjonali matul iż-żmien [39]. 56. Barra minn hekk, l-Eurostat ma kopriex il-punti li ġejjin fl-10 Stati Membri eżaminati mill-Qorti: Il-valutazzjoni tad-disponibbiltà u tal-użu possibbli ta' sorsi oħra fil-proċess ta' kompilazzjoni; Il-klassifikazzjoni ta' unitajiet f'setturi istituzzjonali għajr il-Gvern Ġenerali (GĠ) [40]; L-applikazzjoni ta' rakkomandazzjonijiet inklużi fil-Manwal tad-Defiċit u tad-Dejn tal-Gvern u/jew il-kunsiderazzjoni tal-fehmiet imressqin mill-Kumitat dwar l-Istatistika Monetarja, Finanzjarja u tal-Bilanċ tal-Pagamenti (CMFB) kull meta rilevanti għall-kompilazzjoni tal-Prodott Domestiku Gross (PDG) u l-ING. L-indirizzar ta’ dawn it-tliet kwistjonijiet itejjeb il-kwalità tal-proċeduri ta’ kompilazzjoni fil-Kontijiet Nazzjonali u għaldaqstant ikollu impatt fuq l-istima ta’ data tal-ING. PROBLEMI RIGWARD IL-KONFORMITÀ MAS-SEK95 U L-KWALITÀ TA’ ESTIMI TAL-KONTIJIET NAZZJONALI MHUX MAQBUDA MILL-EUROSTAT 57. Il-Qorti awditjat 5 mill-10 Stati Membri fuq il-post. Dan l-awditu żvela problemi fil-konformità mas-SEK95 u fl-affidabbiltà, fil-komparabbiltà, u fl-eżawrjenza ta’ estimi tal-Kontijiet Nazzjonali li ma nqabdux mill-Eurostat. It-Tabella 1 tipprovdi ħarsa ġenerali lejn is-sejbiet prinċipali u tinkludi informazzjoni dwar l-impatt potenzjali tal-aġġustamenti meħtieġa biex jiġu kkoreġuti (meta kwantifikabbli) u dwar id-daqs relattiv tal-entrati f’riskju (meta l-impatt mhuwiex kwantifikabbli [41]). Din l-informazzjoni tirriżulta mill-verifikazzjoni fil-fond mill-Qorti ta’ komponenti magħżula ING, u tinkludi valutazzjoni bbażata fuq data [42] pprovduta mill-NSIs mingħajr ma jsaret l-ebda stima statistika alternattiva. 58. Għal kull waħda mill-osservazzjonijiet mhux kwantifikabbli, is-sehem tal-ING f’riskju huwa d-daqs relattiv tal-komponent fl-ekonomija. Il-Qorti stabbilixxiet żewġ livelli limiti ta’ materjalità: għal osservazzjonijiet kwantifikabbli l-impatt potenzjali tal-aġġustamenti meħtieġa jeċċedi 0,2 % tal-ING, u għal osservazzjonijiet mhux kwantifikabbli d-daqs relattiv tal-komponenti ING f’riskju jeċċedi 0,5 % tal-ING. TABELLA 1 IMPATT POTENZJALI TAS-SEJBIET TAL-QORTI DWAR IL-KWALITÀ TAL-ING TAL-ISTATI MEMBRI Sors: Il-QEA (ibbażat fuq il-verifikazzjoni tagħha fil-fond ta’ komponenti ING). Osservazzjonijiet | Deskrizzjoni speċifika addizzjonali tal-pajjiż,valutazzjoni tal-impatt fuq l-ing u/jew tas-sehem tal-ing f’riskju | Il-Ġermanja | Spanja | Franza | L-Italja | Ir-Renju Unit | 1.Trattament skorrett ta’ kirjiet fuq art fil-Kontijiet Nazzjonali | Kirjiet fuq art mhux imnaqqsa mill-Konsum Intermedju (KI) f’xi każijiet | Kirjiet fuq art mhux imnaqqsa mill-KI u mill-Output f’xi każijiet | Mhux Applikabbli | Kirjiet fuq art mhux imnaqqsa mill-Output (esklużi mir-riżervi ffissati mill-Kummissjoni) | Mhux Applikabbli | Sejba mhux materjali (sehem tal-ING f’risju: 0,05 %) | Sejba mhux materjali (sehem tal-ING f’risju: 0,15 %) | Sejba mhux materjali (sehem tal-ING f’riskju: 0,15 %) | 2.Aġġustamenti ta’ limitu bbażati fuq suppożizzjonijiet skaduti jew aġġustamenti kunċettwali li ma sarux | Aġġustamenti ta’ limitu għall-kont proprju Output, l-għodda żgħar u r-Reġistru Kummerċjali (RK) abbażi ta’ suppożizzjonijiet skaduti | Mhux Applikabbli | Mhux Applikabbli | Mhux Applikabbli | Aġġustamenti kunċettwali li ma sarux għal għodda żgħar, spejjeż għas-saħħa okkupazzjonali u għat-taħriġ tal-persunal, ivvjaġġar u sussistenza tal-persunal | Sejba materjali (sehem l-ING f’riskju: 0,73 %) | Sejba li ma tistax titkejjel | 3.Kopertura insuffiċjenti jew dgħufijiet fl-istima tal-ekonomija sotterranja | Kunsiderazzjoni inadegwata ta’ rappurtar ħażin, unitajiet mhux reġistrati u frodi fiskali | Kunsiderazzjoni inadegwata ta' rappurtar ħażin u frodi fil-VAT mingħajr kompliċità | Aġġustament tal-eżawrjenza għal unitajiet mhux reġistrati bbażati fuq suppożizzjonijiet skaduti u mhux dokumentati | Dgħufijiet fl-istima ta’ aġġustamenti tal-eżawrjenza għal impjieg mhux irreġistrat u għal rappurtar ħażin | Mhux ivvalutati (minħabba riżerva speċifika eżistenti ffissata mill-Kummissjoni dwar din il-kwistjoni) | Sejba materjali (sehem tal-ING f’riskju: 1,59 %) | Sejba materjali (sehem tal-ING f'riskju: 6,31 %) | Sejba materjali (sehem tal-ING f’riskju: 0,74 %) | Sejba materjali (sehem tal-ING f’riskju: 11,81 %) | 4.Reġistrar skorrett ta’ għotjiet tal-UE fil-Kontijiet Nazzjonali | - | Mhux Ivvalutata (minħabba r-riżerva speċifika eżistenti ffissata mill-Kummissjoni dwar din il-kwistjoni) | - | - | - | Sejba mhux materjali (impatt fuq l-ING: +0,11 %) | Sejba mhux materjali (impatt fuq l-ING: +0,09 %) | Sejba mhux materjali (impatt fuq l-ING: +0,11 %) | Sejba mhux materjali (impatt fuq l-ING: +0,11 %) | 5.Kwalità insuffiċjenti ta’ estimi li saru għal marġnijiet ta’ distribuzzjoni | Marġnijiet ta’ distribuzzjoni skont il-prodott mhux ikkalkulati skont il-metodu rakkomandat mill-Kumitat PNG | Mhux Applikabbli | Mhux Ivvalutata | Mhux Ivvalutata | Mhux Ivvalutata | Sejba materjali (sehem tal-ING f’riskju: 10,60 %) | 6.Kwalità insuffiċjenti ta’ estimi li saru għall-kera (NACE K rev. 1) | Reġistrar ta’ lokazzjoni finanzjarja | L-ebda stima ta’ produzzjoni ta’ softwer għall-użu finali proprju għal produtturi mhux għas-suq | Dikjarazzjoni insuffiċjenti tal-Konsum Intermedju (KI) għal servizzi ta’ akkomodazzjoni | Dikjarazzjoni insuffiċjenti tal-KI għal servizzi ta’ akkomodazzjoni | Mhux Applikabbli | Sejba mhux materjali (sehem tal-ING f’riskju: 0,29 %) | Sejba mhux materjali (impatt fuq l-ING: +0,01 %) | Sejba materjali (impatt fuq l-ING: -1,18 %) | Sejba materjali (impatt fuq l-ING: -1,50 %) | 7.Kwalità insuffiċjenti ta’ estimi li saru għas-saħħa u l-ħidma soċjali (NACE N rev. 1) | Mhux ivvalutata | Kwalità insuffiċjenti fl-estimu ta’ produtturi għas-suq għajr sptarijiet | Dgħufijiet fl-istima ta’ attivitajiet ta’ ħidma soċjali | Mhux ivvalutata | Mhux ivvalutata | Sejba materjali (sehem tal-ING f’riskju: 1,77 %) | Sejba mhux materjali (impatt fuq l-ING: +0,15 %) | 8.Klassifikazzjoni u valorizzar tal-NPISH mhux konformi mas-SEK95 (valur miżjud gross jew infiq) | - | - | - | Mhux applikabbli | Mhux ivvalutata (minħabba r-riżerva speċifika eżistenti ffissata mill-Kummissjoni dwar din il-kwistjoni) | Sejba materjali (sehem tal-ING f’riskju: 1,78 %) | Sejba materjali (sehem tal-ING f’riskju: 0,87 %) | Sejba materjali (sehem tal-ING f’riskju: 0,73 %) | 9.Trattament kontabilistiku skorrett jew inkonsistenti ta’ dħul, taxxi u sussidji | Mhux ivvalutat | Mhux ivvalutat | Reġistrar skorrett tat-taxxa fuq iċ-ċirkolazzjoni tal-karozzi u dħul mill-Muniċipalitajiet | Mhux ivvalutat | Trattament kontabilistiku inkonsistenti ta’ taxxi u sussidji fuq prodotti minħabba dgħufijiet fil--proċedura ta’ kompilazzjonii tat-tranżizzjoni mill-Output bi prezzijiet tal-produttur għal prezzijiet bażiċi | Sejba mhux materjali (impatt fuq l-ING: +0,04 %) | Sejba materjali (sehem tal-ING f’riskju: 6,87 %) | Total tal-impatt fuq l-ING (osservazzjonijiet kwantifikabbli) | + 0,11 % | + 0,01 % | - 0,90 % | - 1,39 % | + 0,11 % | Osservazzjonijiet mhux kwantifikabbli | Osservazzjonijiet kwantifikabbli | Osservazzjonijiet li ma jistgħux jitkejlu | RIŻERVI SPEĊIFIĊI GĦALL-PAJJIŻ MHUX IFFISSATI MILL-KUMMISSJONI 59. Ibbażati fuq il-livelli limiti tal-Qorti, riżervi speċifiċi kien imisshom tqiegħdu mill-Kummissjoni dwar il-kwistjonijiet li ġejjin: Aġġustamenti bbażati fuq suppożizzjonijiet skaduti (informazzjoni li għandha aktar minn 20 sena u li għadha qed tintuża) fil-Ġermanja. Dawn l-aġġustamenti rrappreżentaw total ta' 0,73 % tal-ING tal-Ġermanja, Kopertura insuffiċjenti tal-ekonomija sotterranja [43] fil-Ġermanja u fi Spanja, u dgħufijiet fl-istima ta’ dan il-komponent fi Franza u fl-Italja, Kwalità insuffiċjenti fl-istima ta' marġnijiet ta' distribuzzjoni fil-Ġermanja, Kwalità insuffiċjenti fl-istima ta' servizzi tal-kiri fi Franza [44] u fl-Italja, Kwalità insuffiċjenti fl-istima tas-saħħa u l-ħidma soċjali fi Spanja (parti sinifikanti ta' dawn l-estimi kienet ibbażata fuq stħarriġ tas-sena 2000 li jkopri biss il-Komunità ta' Madrid li l-kwalità rappreżentattiva tagħha ma kinitx ivvalutata), Klassifikazzjoni u valorizzar ta' Istituzzjonijiet Mingħajr Skop ta’ Qligħ li Jservu lill-Unitajiet Domestiċi (NPISH) li mhumiex konformi b'mod sħiħ mas-SEK95 fil-Ġermanja, fi Spanja u fi Franza, (il-valur miżjud gross jew l-infiq ta' dan is-settur jirrappreżenta bejn 0,7 % u 1,8 % tal-ING ta' dawn l-Istati Membri), u Trattament kontabilistiku inkonsistenti ta' taxxi u sussidji fuq prodotti fil-valorizzar tal-Output fir-Renju Unit. STIMA TAL-EKONOMIJA SOTTERRANJA MHUX KUMPARABBLI B’MOD SĦIĦ BEJN L-ISTATI MEMBRI 60. Il-proċeduri ta’ kompilazzjoni użati għall-istima tal-ekonomija sotterranja mill-ħames Stati Membri awditjati fuq il-post mhumiex kumparabbli b’mod sħiħ għax dawn mhux dejjem isegwu l-linji gwida tal-Kummissjoni dwar l-eżawrjenza [45]. 61. Minħabba l-livelli sinifikanti tal-ekonomija sotterranja kif stmati mill-﻿NSIs, titjib fil-kwalità ta’ dawn l-estimi kien ikollu impatt materjali fuq l-ING. Madankollu, dan l-effett ma jistax jiġi kwantifikat. L-IFFISSAR TA’ RIŻERVI SPEĊIFIĊI MILL-KUMMISSJONI MHUX DEJJEM KIEN KONSISTENTI 62. Is-sejbiet fit-Tabella 1 klassifikati bħala mhux materjali jirrappreżentaw kwistjonijiet anqas importanti li fil-fehma tal-Qorti mhux meħtieġ jiġu ffissati riżervi speċifiċi dwarhom. Madankollu, huwa nnutat li għal xi wħud minn dawn il-punti l-Kummissjoni ffissat riżerva speċifika għall-pajjiż dwar Stat Membru mingħajr ma ċċekkjat jekk kinitx teżisti l-istess problema ta’ kompilazzjoni fi Stati Membri oħra sabiex tiżgura trattament indaqs. 63. Il-Kummissjoni ma kienx imissha qiegħdet riżervi dwar dawn il-punti jew inkella kien imissha ffissat riżervi dwar l-Istati Membri kollha li fihom kien meħtieġ titjib. Dawn li ġejjin huma eżempji fejn kien hemm iffissar inkonsistenti ta’ riżervi speċifiċi għall-pajjiż mill-Kummissjoni (ara l-Anness IX): Riżerva ġiet iffissata dwar Spanja minħabba t-trattament skorrett ta' għodda żgħar fil-Kontijiet Nazzjonali, filwaqt li ma ġiet iffissata l-ebda riżerva dwar ir-Renju Unit li għandu problemi kumparabbli dwar ir-reġistrazzjoni ta' dan il-komponent, Riżerva oħra ġiet iffissata dwar Spanja li tikkonċerna r-reġistrazzjoni ta' għotjiet tal-UE, filwaqt li ma tqiegħdet l-ebda riżerva dwar il-Ġermanja, Franza, l-Italja u r-Renju Unit li lanqas huma ma jirreġistraw sewwa dawn it-tranżazzjonijiet, Riżerva ġiet iffissata dwar l-Italja [46] dwar ir-reġistrazzjoni ta’ kirjiet fuq art, filwaqt li l-ebda riżerva ma tqiegħdet dwar il-Ġermanja u Spanja li lanqas huma ma jirreġistraw sewwa dawn il-kirjiet, u Riżerva ġiet iffissata dwar il-Polonja minħabba n-nuqqas li jsir estimu għal softwer għall-użu finali proprju, filwaqt li ma tqiegħdet l-ebda riżerva dwar Spanja li lanqas hi ma tirreġistra dan it-tip ta' softwer għal produtturi mhux għas-suq. 64. Dawn il-problemi ma kinux jiġru kieku l-Kummissjoni kienet iffissat kriterji għat-tqegħid ta’ riżervi speċifiċi għall-pajjiż (ara l-paragrafu 43) u wettqet xogħol suffiċjenti fil-livell tal-Istati Membri biex tevita l-inkonsistenzi. VERIFIKAZZJONI FFUKATA AĦJAR IKOLLHA IMPATT FUQ IL-KONTRIBUZZJONIJIET RELATTIVI TAL-ISTATI MEMBRI 65. It-Tabella 1 tistipula l-valutazzjoni mill-Qorti tar-riżultati tan-nuqqas ta’ applikazzjoni korretta tas-SEK95 u tan-nuqqas ta’ kwalità fir-rigward ta’ 19-il komponent magħżula ING f’5 Stati Membri. Dawn il-problemi fil-kompilazzjoni tal-estimi tal-Kontijiet Nazzjonali ma kellhom l-ebda effett fuq ir-riżorsi proprji kumplessivi bbażati fuq l-ING disponibbli għall-finanzjament tal-baġit tal-UE [47], iżda dawn huma rilevanti għall-kalkolu ta’ kontribuzzjonijiet individwali tal-Istati Membri. 66. Il-kontribuzzjonijiet annwali għall-perjodu 2002–2007 tal-Istati Membri miżjura kienu jkunu differenti kieku s-SEK95 kienet ġiet applikata b’mod korrett u kieku l-kwalità tal-estimi kienet adegwata. Billi l-Kummissjoni ma qiegħdet l-ebda riżerva dwar dawn il-kwistjonijiet, hija ma tistax tkompli tieħu dawn l-impatti inkunsiderazzjoni għall-baġit billi taġġusta l-bilanċi tal-ING. Madankolllu mhuwiex possibbli, abbażi tax-xogħol li sar mill-Qorti, li jiġi ddikjarat x’kellhom ikunu dawk il-kontribuzzjonijiet: L-iskala tal-impatt potenzjali tal-osservazzjonijiet kwantifikabbli fuq il-kontribuzzjonijiet annwali għall-baġit tal-Istati Membri miżjura kellha firxa minn +0,4 % sa - 1,1 %. Din tassumi li ma kienet tkun meħtieġa l-ebda bidla oħra għall-komponenti ING fil-5 Stati Membri kkonċernati, jew fl-estimi tal-ING tat-22 Stat Membru ieħor. Id-dgħufijiet li jwasslu għall-osservazzjonijiet mhux kwantifikabbli jistgħu jaffettwaw ukoll il-kalkolu tal-kontribuzzjonijiet mill-Istati Membri: mhuwiex intrinsikament possibbli li jsir estimu tal-impatt tagħhom b'mod affidabbli. 67. L-eżaminar mill-Qorti ta’ komponenti ING magħżula f’ħames Stati Membri għaldaqstant juri li verifikazzjoni ffukata aħjar jista’ jkollha impatt fuq il-kontribuzzjonijiet relattivi tal-Istati Membri għall-baġit. ... L-EUROSTAT IKKOMPLETA Ċ-ĊIKLU TAL-VERIFIKAZZJONI TIEGĦU TARD 68. Fi tmiem Jannar 2012 l-Eurostat ikkompleta l-verifikazzjoni tiegħu tal-Inventarji tal-ING. Id-DĠ Baġit innotifika lill-Istati Membri tal-UE-25 dwar l-iffissar ta’ riżervi speċifiċi dwar data tal-ING għall-perjodu 2002–2010 [48] u neħħa r-riżervi ġenerali pendenti dwar l-istess Stati Membri għall-perjodu 2002–2007. 69. L-eżaminar mill-Kummissjoni tal-Inventarji tal-ING tal-Istati Membri twettaq bejn il-bidu tal-2007 u l-bidu tal-2012. Il-Qorti tqis li dan l-eżaminar ħa wisq fit-tul: għaddew 10 snin bejn is-sena li fiha ġiet ikkompletata l-verifikazzjoni u l-ewwel sena refenzjarja tad-data tal-ING li kienet qed tiġi analizzata. 70. Dan iż-żmien li għadda kien minħabba l-approċċ komprensiv tal-Kummissjoni, li kien jeħtieġ piż tax-xogħol sinifikanti kemm għall-Eurostat kif ukoll għall-NSIs. Huwa wkoll minħabba l-fatt li, għalkemm mhux speċifikament meħtieġa mir-Regolament tal-ING, ir-rapporti kollha dwar żjarat ta’ informazzjoni u r-rapporti kollha ta’ valutazzjoni ġew adottati mill-Kumitat ING, li ltaqa’ biss madwar tliet jew ħames darbiet kull sena. UŻU EĊĊESSIV TA’ RIŻERVI ĠENERALI 71. Sabiex setgħet timmodifika d-data tal-ING għal skopijiet tar-riżorsi proprji matul dan il-proċess twil ta’ verifikazzjoni, il-Kummissjoni qiegħdet riżervi ġenerali dwar Stati Membri biex tiġi koperta d-data tal-ING għas-snin 2002 sa 2007. 72. Sar użu eċċessiv minn dawn ir-riżervi. Dan jista’ jwassal biex jiġi evitat il-prinċipju li l-proċess ta’ provvediment u eżaminar tad-data tal-ING irid jiġi konkluż fi ħdan il-limitu taż-żmien ta’ erba’ snin iffissat fir-Regolament dwar ir-Riżorsi Proprji. Ir-riżervi għandhom jirrelataw biss ma’ punti speċifiċi li jkopru l-valorizzar ta’ komponenti diskreti ING. 73. F’Lulju 2012, id-dipartiment tal-awditjar intern [49] tad-DĠ Baġit indika li t-tqegħid ta’ riżervi ġenerali għal perjodi estiżi sabiex tkun tista’ tiġi modifikata d-data tal-ING għal skopijiet tar-riżorsi proprji u sussegwentement is-sostituzzjoni b’riżervi speċifiċi ppermettew li d-data tal-ING tal-Istati Membri tkun suġġetta għal korrezzjonijiet aktar minn 10 snin wara s-snin ikkonċernati. Dan wassal għal inċertezza baġitarja fl-Istati Membri. REVIŻJONIJIET MAĠĠURI MHUX EŻAMINATI B’MOD SUFFIĊJENTI 74. Sa ma l-Eurostat kien ikkompleta l-verifikazzjoni tiegħu, l-10 Stati Membri magħżula kollha kienu wettqu reviżjoni maġġuri [50] tal-Kontijiet Nazzjonali tagħhom (ara t-Tabella 2) li twassal għal sett ġdid ta’ data tal-ING li għandha tkun ikkunsidrata għal skopijiet tar-riżorsi proprji. TABELLA 2 REVIŻJONIJIET MAĠĠURI MWETTQA MILL-10 STATI MEMBRI BEJN L-2008 U L-2011 ANALIZZATI MILL-QORTI Sors: Il-QEA (ibbażat fuq l-informazzjoni fil-fajls ta’ kontroll tal-Eurostat). | Inventarju tal-ING eżaminat mill-Eurostat fil-kuntest taċ-ċiklu tal-verifikazzjoni analizzat | Reviżjonijiet maġġuri regolari jew ta’ parametru referenzjarju matul il-proċess ta’ verifikazzjoni | Provvediment ta’ inventarju tal-ING ġdid / aġġornat | Stati Membri magħżula | Provdut f’: | Sena ta’ parametru referenzjarju / referenzjarja: | Implimentati fl-: | Sena ta’ parametru referenzjarju / referenzjarja: | Iva, meta / Le / Mhux Applikabbli (M/A) | Il-Belġju | Mejju 2007 | 2003 | 2009 | 2006 [9999] | Le | Il-Ġermanja | Diċembru 2006 | 2000 | 2011 | 2008 | Le | Spanja | Diċembru 2007 | 2000 | 2011 | 2008 | Le | Franza | Lulju 2007 | 2000 | 2011 | 2005 | Le | L-Italja | Diċembru 2007 | 2000 | 2011 | 2008 | Le | Il-Pajjiżi l-Baxxi | Diċembru 2006 | 2001 | M/A [8888] | M/A | M/A | L-Awstrija | Jannar 2007 | 2002 | 2008 | 2004 | Iva, Frar 2009 | 2011 | 2008 | Le | Il-Polonja | Diċembru 2006 | 2002 | M/A [8888] | M/A | M/A | L-Isvezja | Jannar 2008 | 2005 | 2010 | 2006 | Le | Ir-Renju Unit | Lulju 2007 | 2003 | 2008 | 2005 | Iva, Marzu 2011 | 75. Sebgħa mit-tmien NSIs li wettqu reviżjonijiet maġġuri regolari jew ta’ parametru referenzjarju matul il-proċess ta’ verifikazzjoni ma ppreparawx Inventarji tal-ING aġġornati. Għalhekk l-Eurostat kellu jwettaq l-analiżi tiegħu fuq l-informazzjoni limitata inkluża fir-Rapporti ta’ Kwalità tal-ING. 76. F’ħamsa [51] minn dawn l-Istati Membri l-ambitu tax-xogħol tal-Eurostat kien ristrett. Dan kien minħabba n-nuqqas ta’ żmien bejn l-implimentazzjoni tar-reviżjonijiet maġġuri [52] (Settembru 2011) u l-ikkompletar tal-proċess ta’ verifikazzjoni (Jannar 2012). B’konsegwenza ta’ dan, ma saritx valutazzjoni komprensiva tas-sorsi u tal-metodi l-ġodda, u l-verifikazzjoni diretta ma kinitx ibbażata fuq il-proċess tal-kompilazzjoni riveduta tal-komponenti magħżula ING. … VERIFIKAZZJONIJIET MILL-EUROSTAT MA KINUX IRRAPPURTATI B’MOD ADEGWAT 77. Rappurtar ċar u trasparenti dwar il-verifikazzjoni ta’ data tal-ING huwa importanti. Dan jippermetti lill-partijiet interessati jifhmu l-valutazzjoni mill-Kummissjoni tal-ING tal-Istati Membri u jieħdu azzjoni fejn meħtieġ. Għaldaqstant il-Qorti eżaminat ir-rapporti ta’ valutazzjoni tal-Eurostat dwar l-ING tal-Istati Membri magħżula (ara l-paragrafi 79 sa 82), l-opinjonijiet annwali tal-Kumitat ING għas-snin 2002 sa 2011 (ara l-paragrafi 83 sa 87) u r-RAA tal-Eurostat u tad-DĠ Baġit għas-snin 2002 sa 2011 (ara l-paragrafi 88 sa 92). 78. Il-Kummissjoni għandha gwida interna limitata dwar ir-rappurtar tal-verifikazzjoni tagħha ta’ data tal-ING u tal-ġestjoni tagħha ta’ riżorsi proprji bbażati fuq l-ING. Il-kwalità tar-rappurtar tal-Kummissjoni kienet għalhekk ivvalutata bi tqabbil mal-istandards ta’ kompletezza, trasparenza u konsistenza definiti mill-Qorti. IR-RAPPORTI TA’ VALUTAZZJONI TAL-EUROSTAT DWAR L-ING TAL-ISTATI MEMBRI MHUX DEJJEM KIENU KOMPLETI, TRASPARENTI U KONSISTENTI 79. L-Eurostat ħejja r-rapporti ta’ valutazzjoni dwar l-ING tal-Istati Membri, inklużi punti speċifiċi għall-pajjiż għal titjib b’impatt possibbli fuq l-ING u kwistjonijiet trasversali. Il-Qorti sabet li ma kien intuża l-ebda kriterju mill-Eurostat biex jistabbilixxi l-punti speċifiċi għall-pajjiż għal titjib jew għall-kwistjonijiet trasversali [53]. 80. Dawn ir-rapporti ġew ippreżentati lill-Kumitat ING f’Lulju u f’Ottubru 2011 bħala "abbozzi" proviżorji ta’ dokumenti. Dan ippermetta li xi punti jiġu indirizzati mill-NSIs qabel l-iffissar ta’ riżervi u/jew xi bidliet li kellhom isiru mill-Eurostat għall-applikazzjoni tal-prinċipju ta’ trattament indaqs. Madankollu, ma tħejja l-ebda rapport finali ta’ valutazzjoni dwar l-ING tal-Istati Membri. 81. F’Diċembru 2011 l-Eurostat ħareġ dokument [54] li jinkludi l-punti kollha ta’ azzjoni maħsuba mhux importanti biżżejjed biex jitqiesu bħala punti għal titjib speċifiċi għall-pajjiż li kellhom jiġu inklużi fir-rapporti ta’ valutazzjoni. Madankollu dan id-dokument kien jinkludi punti li jista’ jkollhom impatt fuq l-ING u/jew li huma simili għal riżervi speċifiċi ffissati mill-Kummissjoni fi Stati Membri oħra bħal: L-RK fil-Ġermanja (ara t-Tabella 1, il-punt 2), L-aġġustament li sar għall-frodi fil-Konsum Intermedju (KI) fil-qasam tal-lukandi u tar-ristoranti fil-Pajjiżi l-Baxxi, It-trattament ta' għodda żgħar fil-Kontijiet Nazzjonali fil-Pajjiżi l-Baxxi, fl-Isvezja u fir-Renju Unit, u L-estimu tal-frodi fil-VAT mingħajr kompliċità fil-Polonja. 82. Il-Qorti għandha l-osservazzjonijiet ġenerali li ġejjin dwar il-kontenut tar-rapporti ta’ valutazzjoni tal-Eurostat fir-rigward tal-10 Stati Membri magħżula: Preżentazzjoni inkompleta tal-objettiv(i) u tal-ambitu tal-verifikazzjoni, kif ukoll tax-xogħol imwettaq mill-Eurostat, Informazzjoni mhux ċara dwar l-impatt potenzjali ta' punti speċifiċi għall-pajjiż għal titjib u/jew kwistjonijiet trasversali u dwar il-possibbiltà li l-Kummissjoni tiffissa riżervi speċifiċi dwarhom [55], Fin-nuqqas ta' kwalunkwe kriterju ta' materjalità, mhuwiex ċar jekk is-sejbiet proprji tal-Eurostat fir-rapporti jirrappreżentawx kwalifiki għall-valutazzjoni [56] u jekk il-konklużjoni kumplessiva tal-Eurostat għandhiex titqies pożittiva jew negattiva. L-OPINJONIJIET ANNWALI TAL-KUMITAT ING MHUX KONFORMI MAL-LEĠIŻLAZZJONI U MHUX INFORMATTIVI 83. Il-Kumitat ING adotta dikjarazzjonijiet "mhux ta’ opinjoni" relatati mal-Ġreċja għall-2006 [57] u mal-Istati Membri tal-UE-10 għas-snin 2006 sa﻿﻿ 2011 [58] dwar jekk data tal-ING provduta minn dawn l-Istati Membri kinitx xierqa għal skopijiet tar-riżorsi proprji. 84. Fil-każ tal-Greċja, il-Kummissjoni kkkonformat mal-Artikolu 10(7) tar-Regolament dwar ir-Riżorsi Proprji [59]. Hija użat id-data tal-ING inkluża fil-Kwestjonarju preċedenti (2005) tal-ING għal skopijiet tar-riżorsi proprji u ma sar l-ebda aġġustament għall-bilanċi fis-sena baġitarja 2006. 85. Madankollu kien hemm nuqqas ta’ konformità ma’ din id-dispożizzjoni fil-każ tal-Istati Membri tal-UE-10. Il-Kummissjoni kkalkulat u għamlet l-aġġustamenti korrispondenti għall-bilanċi ta’ riżorsi proprji bbażati fuq l-ING fis-snin baġitarji 2006 sa 2011, anke jekk il-Kumitat ING ma ħariġx opinjoni espliċita (ara l-paragrafu 16). 86. Fir-rigward tal-kontenut tal-opinjonijiet kollha maħruġa mill-Kumitat ING fil-perjodu analizzat il-Qorti sabet li: Hija prattika tajba li ssir referenza għall-bażi legali, iżda din ma ssirx, Il-preżentazzjoni tal-objettiv(i) u tal-bażi ta' valutazzjoni [60] hija inkompleta, Mhuwiex ċar jekk ir-riżervi (ġenerali) li ssir referenza għalihom fl-opinjonijiet dwar l-Istati Membri tal-UE-15 jippermettux li l-konklużjoni kumplessiva magħmula mill-Kumitat ING titqiesx pożittiva jew negattiva. 87. B’teħid inkunsiderazzjoni tad-dgħufijiet misjuba fl-istrateġija/approċċ ta’ verifikazzjoni mill-Kummissjoni (ara l-paragrafi 26 sa 36) u fil-proċess ta’ verifikazzjoni (ara l-paragrafi 37 sa 67), ix-xogħol imwettaq mill-Eurostat huwa insuffiċjenti biex jappoġġa b’mod sħiħ l-opinjoni tal-Kumitat ING. Billi l-prinċipju ta’ kostijiet-benefiċċji ma ġiex applikat sewwa fil-verifikazzjoni tal-Eurostat, kien imissha saret restrizzjoni tal-ambitu fl-opinjonijiet tal-Kumitat ING. IR-RAPPORTI ANNWALI TAL-ATTIVITÀ TAD-DĠ BAĠIT IPPROVDEW BISS VALUTAZZJONI PARZJALI 88. Id-DĠ Baġit ipprovda ftit li xejn informazzjoni dwar l-ambjent ta’ ġestjoni, riskju u kontroll relatat mar-rżorsi proprji bbażati fuq l-ING [61], jew dwar ir-raġunament użat għall-għemil tal-konklużjoni kumplessiva dwar is-sistemi ta’ ġestjoni u kontroll [62]. Minkejja t-titjib matul is-snin riċenti, ir-RAA sal-2011 tad-DĠ Baġit ipprovdew biss valutazzjoni parzjali tal-ġestjoni tar-riżorsi proprji bbażati fuq l-ING. 89. Sal-2011 id-Dikjarazzjonijiet ta’ assigurazzjoni maħruġa mid-DĠ Baġit ma kinux appoġġati b’evidenza suffiċjenti la dwar legalità u regolarità u lanqas dwar ġestjoni finanzjarja tajba. Huma rrelataw biss mal-preċiżjoni tal-kalkolu tar-riżorsi proprji bbażati fuq l-ING, u mhux mal-kwalità tad-data ta’ bażi. 90. B’teħid inkunsiderazzjonii tal-karatteristiċi speċifiċi tal-ġestjoni tar-riżorsi proprji bbażati fuq l-ING [63], il-bażi tal-aċċertament mogħti mid-DĠ Baġit kellha tkun divulgata sewwa fir-RAA tiegħu. IR-RAPPORTI ANNWALI TAL-ATTIVITÀ TAL-EUROSTAT IPPROVDEW BISS VALUTAZZJONI PARZJALI 91. Minkejja t-titjib matul is-snin riċenti, ir-RAA tal-Eurostat ipprovdew biss valutazzjoni parzjali tal-verifikazzjonijiet imwettqa dwar data tal-ING għal skopijiet ta’r-riżorsi proprji. Informazzjoni limitata kienet divulgata mill-Eurostat dwar l-objettivi, l-ambitu u r-riżultati tal-verifikazzjonijiet tiegħu dwar l-ING. 92. Id-Dikjarazzjonijiet tal-Eurostat li jkopru l-prinċipju ta’ ġestjoni finanzjarja tajba ma kinux appoġġati b’evidenza suffiċjenti dwar l-użu effettiv ta’ riżorsi involuti fil-verifikazzjoni ta’ data tal-ING għal skopijiet tar-riżorsi proprji. KONKLUŻJONIJIET U RAKKOMANDAZZJONIJIET 93. Il-Qorti tikkonkludi li l-verifikazzjoni mill-Kummissjoni ta’ data tal-ING ma kinitx strutturata u ffukata b’mod suffiċjenti. Il-konklużjonijiet u r-rakkomandazzjonijiet hawn taħt jidderivaw mill-applikazzjoni mill-Qorti ta’ prattiki tajbin ta’ arranġamenti ta’ verifikazzjoni stabbiliti għall-iskop tal-awditu tagħha. Dawn il-prattiki jiffurmaw approċċ aktar strutturat u formalizzat, kif ukoll jipprevedu allokazzjoni aħjar ta’ riżorsi minn dik użata bħalissa mill-Eurostat. Billi l-għadd ta’ komponenti ING li għandu jintgħażel għal verifikazzjoni aktar fil-fond jista’ jsir apposta għar-riżorsi disponibbli, ma hemm bżonn li ssir ebda żieda fir-riżorsi tal-persunal tal-Eurostat iddedikati għall-verifikazzjoni ta’ data tal-ING. 94. Il-Qorti sabet li l-verifikazzjoni ta’ data tal-ING użata għar-riżorsi proprji għas-snin 2002 sa 2007 ġiet ikkompletata tard mill-Kummissjoni u r-reviżjonijiet maġġuri mwettqa mill-Istati Membri bejn l-2008 u l-2011 ma ġewx eżaminati b’mod suffiċjenti mill-Kummissjoni. Kien hemm użu eċċessiv ta’ riżervi ġenerali (ara l-paragrafi 68 sa 76). 95. L-Eurostat ma ppjanax u ma pprijoritizzax ix-xogħol tal-verifikazzjoni tiegħu b’mod xieraq, billi r-riskji relatati mal-kompilazzjoni tal-Kontijiet Nazzjonali mill-Istati Membri ma kinux ivvalutati b’mod xieraq fl-għażla tal-oqsma li għandhom jiġu verifikati (ara l-paragrafi 24 sa 36). 96. L-Eurostat ma applikax approċċ konsistenti meta wettaq il-verifikazzjonijiet tiegħu fl-Istati Membri u ma wettaqx xogħol suffiċjenti f’dak il-livell. L-awditu tal-Qorti wera li approċċ aktar strutturat u ffukat aħjar kieku jtejjeb l-effettività tal-verifikazzjoni mill-Kummissjoni (ara l-paragrafi 37 sa 67). 97. Il-verifikazzjonijiet mill-Eurostat ma ġewx irrappurtati b’mod adegwat (ara l-paragrafi 77 sa 92). L-ISTRATEĠIJA/APPROĊĊ TA’ VERIFIKAZZJONI RAKKOMANDAZZJONI 1 JITWETTAQ EŻERĊIZZJU STRUTTURAT U FORMALIZZAT TA’ PPJANAR U TA’ PRIJORITIZZAZZJONI Il-Kummissjoni għandha twettaq analiżi strutturata u formalizzata li tieħu inkunsiderazzjoni kostijiet u benefiċċji, li tippermettilha tippjana u tipprijoritizza l-verifikazzjoni tagħha dwar oqsma speċifiċi jew (sotto)proċessi tal-kompilazzjoni (ara l-paragrafu 33). Tali analiżi għandha tqis ir-riskji relatati mal-kompilazzjoni tal-Istati Membri tal-Kontijiet Nazzjonali tagħhom (ara l-paragrafu 32) u d-daqs relattiv tal-komponenti ING fl-ekonomija totali. Din il-valutazzjoni tar-riskji għandha tkun ibbażata fuq l-informazzjoni kollha kwalitattiva u kwantitattiva disponibbli fid-dipartimenti kollha tal-Eurostat u għandha tikkonċentra fuq il-proċeduri ta’ kompilazzjoni deskritti fl-Inventarji tal-ING u fir-Rapporti riċenti ta’ Kwalità tal-ING tal-Istati Membri (ara l-Anness VII u l-Anness VIII). RAKKOMANDAZZJONI 2 TITQASSAR ID-DURATA TAĊ-ĊIKLU TAL-VERIFIKAZZJONI U JIĠI LIMITAT L-UŻU TAR-RIŻERVI ĠENERALI Il-Kummissjoni għandha tqassar id-durata taċ-ċiklu tal-verifikazzjoni tagħha sabiex tillimita l-użu ta’ riżervi ġenerali (ara l-paragrafi 68 sa 70, u 72). Tali riżervi għandhom ikunu limitati għal każijiet eċċezzjonali fejn hemm riskji sinifikanti li l-interessi finanzjarji tal-UE mhumiex protetti, pereżempju meta Stat Membru jwettaq reviżjoni maġġuri matul iċ-ċiklu tal-verifikazzjoni jew f’intervalli regolari (ara l-paragrafi 71 sa 73). RAKKOMANDAZZJONI 3 JITTEJJEB IR-RAPPURTAR LILL-KUMITAT ING L-Eurostat għandu jirrapporta b’mod ċar u f’waqtu lill-Kumitat ING dwar każijiet fejn il-prinċipju ta’ kostijiet-benefiċċji jitqies li japplika (ara l-paragrafu 28). IL-PROĊESS TA’ VERIFIKAZZJONI RAKKOMANDAZZJONI 4 TIĠI APPLIKATA VERIFIKAZZJONI AKTAR IFFUKATA Il-proċess ta’ verifikazzjoni mill-Kummissjoni għandu jinvolvi valutazzjoni kwalitattiva tar-riskji strutturata u formalizzata tal-proċeduri ta’ kompilazzjoni deskritti fl-Inventarji tal-ING u verifikazzjoni fil-fond ta’ komponenti materjali u riskjużi ING. L-għażla ta’ komponenti ING għal verifikazzjoni fil-fond għandha ssir skont l-analiżi tal-kostijiet-benefiċċji deskritta fir-Rakkomandazzjoni 1. L-ambitu u l-objettivi ta’ verifikazzjoni fil-fond għandhom ikunu usa’ minn dawk ta’ verifikazzjoni diretta mwettqa mill-Eurostat fiċ-ċiklu riċenti tal-verifikazzjoni (ara l-paragrafi 22, it-tieni inċiż, u 33 sa 36). RAKKOMANDAZZJONI 5 TINGĦATA ATTENZJONI PARTIKOLARI LILL-VERIFIKAZZJONI TAL-EŻAWRJENZA TAL-ING Il-Kummissjoni għandha tagħti attenzjoni partikolari fil-verifikazzjonijiet tagħha għall-eżawrjenza tal-ING tal-Istati Membri u l-użu ta’ proċeduri kumparabbli ta’ stima biex tiġi koperta l-ekonomija sotterranja fil-Kontijiet Nazzjonali (ara l-paragrafi 60 u 61). L-Eurostat għandu jiċċekkja jekk il-linji gwida tal-Kummissjoni [64] jiġux segwiti mill-Istati Membri kollha, u jieħu azzjonijiet xierqa li jiżguraw trattament kumparabbli ta’ din il-kwistjoni bejn l-Istati Membri. RAKKOMANDAZZJONI 6 JIĠU KKOMPLETATI FAJLS TA’ KONTROLL U DOKUMENTAZZJONI Il-Kummissjoni għandha tiddokumenta x-xogħol tagħha li jinkludi sett komplet ta’ informazzjoni relatata mal-verifikazzjoni tal-Eurostat imwettqa abbażi ta’ kontrolli fl-uffiċċju u/jew ta’ żjarat fl-NSIs (ara l-paragrafi 39, 54 u 55). Il-fajls ta’ kontroll tal-Eurostat għandhom jippermettu lill-maniġment biex jidentifika b’mod ċar ir-riżultati tal-kontrolli mwettqa fuq il-komponenti ING magħżula, f’konformità mal-Istandards ta’ Kontroll Intern (ICS). RAKKOMANDAZZJONI 7 RIŻERVI SPEĊIFIĊI GĦANDHOM IKOPRU BISS SEJBIET MATERJALI Sabiex jiffissa riżervi speċifiċi, l-Eurostat għandu, fejn possibbli, jivvaluta l-impatt potenzjali (għal osservazzjonijiet kwantifikabbli) u/jew l-ammont f’riskju (għal osservazzjonijiet mhux kwantifikabbli) tal-punti ta’ azzjoni, u jiffissa kriterji ċari ta’ materjalità. Dawn il-kriterji għandhom ikunu kwalitattivi jew kwantitattivi (ara l-paragrafi 43 u 58). Bħala regola ġenerali, għandhom jitqiegħdu riżervi dwar komponenti ING speċifiċi li huma relatati ma’ punti ta’ azzjoni mhux indirizzati mill-NSIs fi ħdan l-iskadenzi ffissati u li l-impatt tagħhom jista’ jkun materjali. RAKKOMANDAZZJONI 8 TITTEJJEB IL-KOORDINAZZJONI AĦJAR BEJN ID-DIPARTIMENTI TAL-EUROSTAT L-Eurostat għandu jtejjeb il-koordinazzjoni bejn id-dipartiment tiegħu inkarigat mill-verifikazzjoni tal-ING għal skopijiet tar-riżorsi proprji u d-dipartimenti l-oħra tiegħu, b’mod partikolari dawk li jittrattaw il-Kontijiet Nazzjonali (ara l-paragrafi 49 sa 53). Fil-każijiet fejn azzjonijiet possibbli mwettqa minn dipartimenti oħra tal-Eurostat jista’ jkollhom impatt fuq il-kompilazzjoni tal-PDG jew tal-ING, il-Kumitat ING għandu jiġi kkonsultat u d-deċiżjoni finali dwar dawn il-miżuri għandha tittieħed f’livell ġerarkiku xieraq fl-Eurostat. IR-RAPPURTAR RAKKOMANDAZZJONI 9 JITTEJJEB IR-RAPPURTAR L-Eurostat għandu jtejjeb ir-rapporti ta’ valutazzjoni tiegħu biex jipprovdi evalwazzjoni kompleta, trasparenti u konsistenti tad-data tal-ING tal-Istati Membri (ara l-paragrafi 79 sa 82). L-opinjonijiet annwali tal-Kumitat ING għandhom jinkludu valutazzjoni ċara dwar jekk id-data tal-ING tal-Istati Membri hijiex xierqa (jew le) għal skopijiet tar-riżorsi proprji, il-kontenut tagħhom għandu jkun konformi mar-rekwiżiti tar-Regolament tal-ING u dawn għandhom jintużaw b’mod xieraq fil-proċedura baġitarja kif prevista fir-Regolament dwar ir-Riżorsi Proprji (ara l-paragrafi 83 sa 87). Ir-RAA tad-DĠ Baġit u tal-Eurostat għandhom jipprovdu stampa vera u ġusta tal-verifikazzjoni ta’ data tal-ING tal-Istati Membri u tal-ġestjoni tar-riżorsi proprji bbażati fuq l-ING (ara l-paragrafi 88 sa 92). Il-Kummissjoni għandha tistabbilixxi rekwiżiti għall-Eurostat biex jirrapporta b’mod regolari dwar ir-riżultati tal-verifikazzjoni tiegħu ta’ data tal-ING, u b’hekk id-DĠ Baġit ikun jista’ jieħu l-aċċertament meħtieġ biex dan jintuża fil-kuntest tar-RAA tiegħu. 98. Il-Qorti tistieden lill-Kummissjoni biex tqis dawn ir-rakkomandazzjonijiet fil-kuntest tar-reviżjoni fil-futur li ġej tar-Regolament tal-ING. Dan ir-Rapport ġie adottat mill-Qorti tal-Awdituri fil-Lussemburgu fil-laqgħa tagħha tas- 26 ta’ Settembru 2013. Għall-Qorti tal-Awdituri +++++ TIFF +++++ Vítor Manuel da Silva Caldeira President [1] Id-Deċiżjoni tal-Kunsill 2007/436/KE, Euratom tas- 7 ta’ Ġunju 2007 dwar is-sistema tar-riżorsi proprji tal-Komunitajiet Ewropej (ĠU L 163, 23.6.2007, p. 17) ("Deċiżjoni dwar ir-Riżorsi Proprji"), u r-Regolament tal-Kunsill (KE, Euratom) Nru 1150/2000 tat- 22 ta’ Mejju 2000 li jimplimenta d-Deċiżjoni 94/728/KE, Euratom dwar is-sistema tar-riżorsi tagħhom tal-Komunitajiet Ewropej (ĠU L 130, 31.5.2000, p. 1), kif emendat ("Regolament dwar ir-Riżorsi Proprji"). [2] Dawn jinkludu l-Kapitoli 14 "ING" u 32 "Bilanċi tal-ING" tal-baġit. [3] Ir-Rapport Speċjali Nru 12/2012 Il-Kummissjoni u l-Eurostat tejbu l-proċess tal-produzzjoni ta’ statistika Ewropea affidabbli u kredibbli? (http://eca.europa.eu). [4] Ir-Regolament tal-Kunsill (KE) Nru 2223/96 tal- 25 ta’ Ġunju 1996 dwar is-sistema Ewropea tal-kontijiet nazzjonali u reġjonali fil-Komunità (ĠU L 310, 30.11.1996, p. 1), kif emendat. [5] B’mod partikolari dawk relatati mal-produzzjoni, mal-infiq u mad-dħul, li huma rilevanti għall-istima tal-komponenti ING. [6] Ir-Regolament tal-Kunsill (KE, Euratom) Nru 1287/2003 tal- 15 ta’ Lulju 2003 fuq l-armonizzazzjoni tal-introjtu nazzjonali gross bi prezzijiet tas-suq (ir-"Regolament ING") (ĠU L 181, 19.7.2003, p. 1). [7] Ara l-Artikolu 126 tat-TFUE u r-Regolament tal-Kunsill (KE) Nru 479/2009 tal- 25 ta’ Mejju 2009 dwar l-applikazzjoni tal-Protokoll dwar il-proċedura tal-iżbilanċ eċċessiv (proċedura ta’ defiċit eċċessiv) anness mat-Trattat li jistabbilixxi l-Komunità Ewropea (ĠU L 145, 10.6.2009, p. 1), kif emendat. [8] Ftehim interistituzzjonali bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanjarja fis-sod (ĠU C 139, 14.6.2006. p. 1). [9] Dan il-kwestjonarju jinkludi 265 mistoqsja dettaljata li għandhom jiġu indirizzati. [10] Dan jinkludi wkoll it-Tabelli tal-Proċess (TP) li jipprovdu dimensjoni kwantitattiva tal-proċess ta’ kompilazzjoni tal-ING. [11] Ara l-Artikolu 5(2)(b) tar-Regolament tal-ING. [12] Ara l-Artikolu 60(7) tar-Regolament tal-Kunsill (KE, Euratom) Nru 1605/2002 tal- 25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (ĠU L 248, 16.9.2002, p. 1), kif emendat. [13] Għall-UE-10 d-data tal-ING tirreferi biss għall-perjodu 2004–2007. Il-verifikazzjoni mill-Eurostat tal-ING għall-Bulgarija u għar-Rumanija ġiet ikkompletata biss f’Jannar 2013, għalhekk dawn l-Istati Membri huma esklużi mill-ambitu tal-awditjar. [14] Id-data tal-ING għas-snin 2008 sal-2010 hija eskluża mill-ambitu tal-awditu tal-Qorti billi din ma kinitx ingħalqet meta beda l-awditu. [15] Il-qafas tal-Kumitat tal-Organizzazzjonijiet li Jisponsorjaw il-Kummissjoni Treadway (COSO) li jintuża mill-Kummissjoni bħala referenza għas-sistemi ta’ sorveljanza u kontroll tagħha. [16] Dan it-terminu jintuża biex jirreferi għat-testijiet imwettqa mill-Qorti, għall-kuntrarju ta’ verifikazzjoni diretta, li tirreferi għax-xogħol imwettaq mill-Kummissjoni. Dawn huma simili anke jekk l-ambitu u l-objettivi ta’ "verifikazzjoni fil-fond" huma usa’ minn dawk ta’ "verifikazzjoni diretta". L-ebda waħda mill-proċeduri ta’ kontroll ma tinkludi l-kalkolu tal-estimu proprju tagħha tal-komponenti ING. [17] Ara l-Artikolu 5(2)(b) tar-Regolament tal-ING. [18] Il-Kapaċità tal-Awditjar Intern (IAC). [19] Fil-Belġju għall-kompilazzjoni ta’ proprjetà immobbli, kiri u attivitajiet tan-negozju fin-NACE Sezzjoni K (Rev. 1). [20] Tali punti jirrelataw ma’ titjib f’metodi statistiċi, sorsi u azzjonijiet aktar eżawrjenti u aġġornati biex jikkonformaw mas-SEK95. Il-punti ta’ azzjoni B, C, D u E kif ukoll kwistjonijiet trasversali (mhux rappurtati bħal-punti ta’ azzjoni A) kienu esklużi minn din l-analiżi. [21] Il-Belġju, il-Ġermanja, Spanja, Franza, l-Italja, il-Pajjiżi l-Baxxi u l-Awstrija. [22] Spanja, l-Italja, l-Awstrija u l-Isvezja. [23] Il-Belġju, Franza, l-Italja, il-Pajjiżi l-Baxxi, l-Awstrija, l-Isvezja u r-Renju Unit. [24] Aktar minn 20 mistoqsija ma kinux ikkompletati fir-rigward tal-Polonja u r-Renju Unit. [25] Dettalji insuffiċjenti kienu inklużi fit-tweġibiet għall-Belġju, Franza, l-Italja u l-Pajjiżi l-Baxxi. [26] Il-Belġju, Franza, l-Italja u l-Pajjiżi l-Baxxi. [27] Il-Belġju, Spanja, l-Italja u l-Pajjiżi l-Baxxi. [28] L-għażla ta’ komponenti għal verifikazzjoni diretta tista tieħu inkunsiderazzjoni l-kriterji li ġejjin: li jirreferu għal partijiet li huma rappreżentanti tal-proċess ta’ kompilazzjoni u stima tal-ING, li jkopru l-kalkoli li jinvolvu għadd ta’ aġġustamenti, li jqisu oqsma ta’ riskju potenzjali tal-proċess. [29] Kollha ħlief l-Awstrija u l-Polonja. [30] "Żjarat ta’ informazzjoni" stipulati fl-Artikolu 6. [31] "Żjarat ta’ kontroll" stipulati fl-Artikolu 19. [32] Tliet xhur għall-Kummissjoni u tliet xhur għall-Istati Membri. [33] Introjtu mill-proprjetà transkonfinali, Servizzi ta’ Intermedjazzjoni Finanzjarja Mkejla Indirettament (FISIM), attivitajiet illegali, skemi ta’ skrappjar tal-karozzi, djar kooperattivi u entitajiet bi ftit jew mingħajr l-ebda preżenza fiżika. [34] Il-Belġju, il-Bulgarija, l-Estonja, il-Greċja, Franza, Ċipru, il-Latvja, il-Litwanja, l-Ungerija, Malta, il-Pajjiżi l-Baxxi, ir-Rumanija, is-Slovenja u r-Renju Unit. [35] L-RK jinkludi informazzjoni dwar il-popolazzjoni attiva ta’ unitajiet statistiċi li jaħdmu f’attività ekonomika, l-unitajiet lokali tagħhom, l-unitajiet legali li jiffurmaw dawk l-intrapriżi, u gruppi ta’ intrapriżi. L-RK għandu jiġi aġġornat fuq bażi regolari. L-analiżi tal-popolazzjoni ta’ intrapriżi inklużi fl-RK għandha tkun il-punt tat-tluq għall-kompilazzjoni tal-ING taħt l-approċċ tal-produzzjoni. [36] Ara l-paragrafi 3.27 sa 3.37 tas-SEK95. B’mod partikolari jekk anqas minn 50 % tal-ispejjeż ta’ produzzjoni huma koperti minn bejgħ, l-unità istituzzjonali hija produttur mhux għas-suq u tista’ tiġi klassifikata fis-settur tal-GĠ. [37] Dan kien ikkalkulat abbażi tad-data ppubblikata mill-Eurostat li tirreferi għas-snin 2004 sa 2007. [38] Ara l-paragrafu 4.38 li skontu dan li ġej ma jistax ikun trattat bħala sussidji: (j) pagamenti li jsiru mill-gvern ġenerali lill-produtturi tas-suq biex iħallsu interament, jew f’partijiet, għal prodotti u servizzi li dawk il-produtturi għas-suq jipprovdu direttament u individwalment lil unitajiet domestiċi fil-kuntest ta’ riskji u ħtiġijiet soċjali (ara l-paragrafu 4.84), u li għalihom l-unitajiet domestiċi għandhom dritt legalment stabbilit. Dawn il-pagamenti huma inklużi fin-nefqa tal-konsum individwali ta’ gvern ġenerali, u sussegwentement f’benefiċċji soċjali in natura u f’konsum individwali reali ta’ unitajiet domestiċi. [39] B’mod partikolari, l-ICS Nru 9 "Sorveljanza tal-ġestjoni" u n-Nru 10 "Kontinwità tan-negozju". Ara l-Komunikazzjoni lill-Kummissjoni "Reviżjoni tal-istandards tal-kontroll Intern u l-qafas ta’ bażi - it-tisħiħ tal-effikaċja tal-kontroll ", SEC(2007)1341 tas- 16.10.2007. [40] B’mod partikolari, Korporazzjonijiet Mhux Finanzjarji, Unitajiet Domestiċi (UD) u Istituzzjonijiet Mingħajr Skop ta’ Qligħ li Jservu lill-Unitajiet Domestiċi (NPISH). Il-klassifikazzjoni tas-settur tal-aħħar kienet koperta sewwa fir-Renju Unit billi riżerva speċifika ġiet iffissata mill-Kummissjoni. [41] Dan ifisser li l-impatt tagħhom fuq l-ING mhuwiex magħruf. [42] Inġenerali, dawn jirrelataw mal-kompilazzjoni tal-ING għall-punt ta’ parametru referenzjarju jew għas-sena referenzjarja l-aktar riċenti. [43] Il-kontabilisti nazzjonali huma partikolarment imħassba biex jiżguraw li l-attivitajiet ekonomiċi jitkejlu b’mod komprensiv inklużi dawk li huma moħbija (jiġifieri l-"ekonomija sotterranja") kif ukoll dawk li huma sempliċiment desfkritti bħala informali. [44] L-estimu tal-Konsum Intermedju għall-Unitajiet Domestiċi ammonta għal 3,3 % tal-Output, filwaqt li r-rata applikata fis-setturi istituzzjonali l-oħra eċċeda l-15 %. Tali differenza kbira turi li hemm problemi fil-kompilazzjoni ta’ dan il-komponent. [45] B’mod partikolari, id-Deċiżjoni tal-Kummissjoni 94/168/KE Euratom tat- 22 ta’ Frar 1994 dwar miżuri li għandhom jittieħdu għal-implimentazzjoni tad-Direttiva tal-Kunsill 89/130/KEE, Euratom dwar l-armonizzazzjoni tal-kompilazzjoni tal-prodott gross domestiku bi prezzijiet tas-suq (ĠU L 77, 19.3.94, p. 51), id-Deċiżjoni tal-Kummissjoni 98/527/KE Euratom tal- 24 ta’ Lulju 1998 dwar it-trattament għall-għan tal-kontijiet nazzjonali ta’ frodi fil-VAT (id-diskrepanzi bejn l-irċevuti teoretiċi tal-VAT u dawk attwali) (ĠU L 234, 21.8.98, p. 39), u d-dokument tal-Kumitat ING Nru 50 ta’ Lulju 2005 dwar Approċċ tabulari tal-Eurostat għal linji gwida ta’ eżawrjenza (Eurostat’s tabular approach to exhaustiveness guidelines). [46] Madankollu l-ambitu ta’ din ir-riżerva tal-Kummissjoni ma kopriex it-tnaqqis ta’ kirjiet fuq art mill-Output. [47] Bidliet fl-ING stmat tal-Istati Membri individwali jaffettwaw l-estimu tat-total tal-ING tal-UE. Madankollu, dan ma għandu l-ebda effett fuq ir-riżorsi proprji kumplessivi bbażati fuq l-ING. Kwalunkwe żieda (jew tnaqqis) fl-estimi tat-total tal-ING tal-UE titpaċa bi tnaqqis (jew żieda) fir-rata uniformi li għandha tiġi applikata għall-ING tal-Istati Membri għall-finanzjament tal-baġit. [48] Bl-eċċezzjoni tar-riżerva trasversali dwar Servizzi ta’ Intermedjazzjoni Finanzjarja Mkejla Indirettament (FISIM) li tkopri biss is-sena 2010, u r-riżervi għall-pajjiż dwar l-Istati Membri tal-UE-10 li jkopru biss il-perjodu 2004–2010. [49] Il-Kapaċità tal-Awditjar Intern (IAC). [50] Ir-reviżjonijiet maġġuri regolari jew ta’ parametru referenzjarju jimplikaw bidliet f’sorsi u metodi għall-kompilazzjoni tal-ING, filwaqt li r-reviżjonijiet okkażjonali maġġuri jidderivaw minn bidliet metodoloġiċi importanti f’kunċetti u f’definizzjonijiet u/jew fil-klassifikazzjoni użata: eż. l-introduzzjoni tal-klassifikazzjoni l-ġdida statistika tal-UE ta’ attivitajiet ekonomiċi (NACE Rev. 2) fil-Kontijiet Nazzjonali fl-2011 jew l-implimentazzjoni tal-qafas kontabilistiku li ġej (SEK2010). Reviżjonijiet maġġuri jeħtieġu l-kalkolu retrospettiv tad-data tal-ING ta’ snin preċedenti. [8888] Minbarra r-reviżjonijiet derivati mill-implimentazzjoni tan-NACE Rev. 2 fil-Kontijiet Nazzjonali. [9999] Is-sena referenzjarja fejn data dettaljata derivata minn kontijiet annwali kienet disponibbli biex tintuża fil-Kontijiet Nazzjonali. [51] Il-Ġermanja, Spanja, Franza, l-Italja u l-Awstrija. [52] Esklużi dawk li jikkonċernaw l-implimentazzjoni tan-NACE Rev. 2. [53] Dawn il-punti jikkonċernaw b’mod partikolari estimi ta’ xogħlijiet oriġinali ta’ divertiment, letterarji jew artistiċi, assigurazzjoni, softwer u konsum ta’ kapital fiss fuq toroq, pontijiet, eċċ. [54] Id-dokument Nru 222 tal-Kumitat ING intitolat "Other issues (deriving mainly from action points B, C and D) for 25 Member States" (Kwistjonijiet oħra (prinċipalment derivati mill-punti ta’ azzjoni B, C u D) għal 25 Stat Membru). [55] Jekk mhux indirizzati qabel tmiem l-2011. [56] Fir-rapporti ta’ valutazzjoni tal-Eurostat, huwa ddikjarat li jew il-kompilazzjoni ta’ komponenti ING tista’ tittejjeb, jew li hemm xi oqsma li għandhom bżonn titjib. Madankollu mhuwiex ċar jekk in-nuqqas ta’ implimentazzjoni ta’ dawn il-punti għandux impatt fuq il-valutazzjoni kumplessiva. [57] Ara l-paragrafu 4.26 tar-Rapport Annwali 2006 tal-Qorti. [58] Minħabba li l-verifikazzjoni mill-Kummissjoni tal-Inventarji tal-ING kienet għadha mhix kompleta. [59] Din id-dispożizzjoni tiddikjara li kull kambjament fid-DGN [ING] tas-snin finanzjarji preċedenti konformament mal-Artikolu 2(2) tar-Regolament ING suġġett għall-Artikolu 5 għandu jwassal għal kull Stat Membru kkonċernat, għal aġġustament fil-kontribuzzjoni tiegħu għal riżorsi proprji bbażati fuq l-ING. L-Artikolu 5 tar-Regolament tal-ING jinkludi l-ħtieġa għall-Kumitat ING li joħroġ opinjoni annwali fuq kemm hi xierqa d-data tal-ING tal-Istati Membri bl-iskop li tintuża bħala riżorsi tagħha stess. [60] L-ambitu tal-verifikazzjoni u x-xogħol imwettaq mill-Eurostat. [61] B’mod partikolari, il-mod kif il-kontribuzzjonijiet u l-aġġustamenti annwali (għall-bilanċi tas-snin preċedenti) jiġu kkalkulati, il-mod kif ir-responsabbiltajiet huma kondiviżi bejn id-DĠ Baġit u l-Eurostat, ir-rwol li għandu l-Kumitat ING u l-ambitu u l-objettivi tax-xogħol tal-verifikazzjoni mwettaq mid-DĠ Baġit u mill-Eurostat. [62] Li jinkludu indikaturi ewlenin dwar il-legalità u r-regolarità u l-ġestjoni finanjarja tajba tal-verifikazzjonijiet dwar riżorsi proprji bbażati fuq l-ING. [63] Ir-regoli tal-UE għall-kalkolu tagħhom, il-kumplessità tal-proċess ta’ kompilazzjoni tal-Kontijiet Nazzjonali u l-kondiviżjoni ta’ responsabbiltajiet bejn żewġ servizzi tal-Kummissjoni (ara l-paragrafi 2 sa 11). [64] Ara n-nota 45 f’qiegħ il-paġna. -------------------------------------------------- ANNESS I RIŻORSI PROPRJI BBAŻATI FUQ L-ING GĦAS-SNIN 2002, 2007 U 2010 SKONT L-ISTAT MEMBRU Sors: Il-QEA (ibbażat fuq ir-rapporti finanzjarji tal-Kummissjoni, il-Kapitoli 14 "ING" u 32 "bilanċi tal-ING" tal-baġit tal-UE). Stati Membri | Sena 2002 | Sena 2007 | Sena 2010 | miljun EUR | % | miljun EUR | % | miljun EUR | % | L-10 l-akbar kontributuri magħżula fil-kuntest ta’ dan l-awditu Il-Ġermanja (DE) | 10504,5 | 22,86 % | 14653,8 | 19,83 % | 18703,8 | 20,54 % | Franza (FR) | 7684,7 | 16,72 % | 11215,7 | 15,17 % | 14762,0 | 16,21 % | Ir-Renju Unit (UK) | 8480,5 | 18,46 % | 12551,2 | 16,98 % | 12963,4 | 14,24 % | L-Italja (IT) | 6390,4 | 13,91 % | 9143,7 | 12,37 % | 11386,6 | 12,51 % | Spanja (ES) | 3430,7 | 7,47 % | 6073,4 | 8,22 % | 7611,3 | 8,36 % | Il-Pajjiżi l-Baxxi (NL) | 2264,9 | 4,93 % | 3400,6 | 4,60 % | 4219,2 | 4,63 % | Il-Belġju (BE) | 1335,7 | 2,91 % | 1985,8 | 2,69 % | 2662,4 | 2,92 % | L-Isvezja (SE) | 1220,7 | 2,66 % | 1948,9 | 2,64 % | 2771,6 | 3,04 % | Il-Polonja (PL) | 0,0 | 0,00 % | 1745,6 | 2,36 % | 2630,9 | 2,89 % | L-Awstrija (AT) | 1070,0 | 2,33 % | 1564,9 | 2,12 % | 2131,7 | 2,34 % | Total | 42382,1 | 92,25 % | 64283,6 | 86,98 % | 79842,9 | 87,68 % | Stati Membri oħra Id-Danimarka (DK) | 893,1 | 1,94 % | 1393,5 | 1,89 % | 1705,7 | 1,87 % | Il-Greċja (EL) | 704,8 | 1,53 % | 1946,6 | 2,63 % | 1616,9 | 1,78 % | Il-Portugall (PT) | 635,9 | 1,38 % | 940,1 | 1,27 % | 1344,0 | 1,48 % | Il-Finlandja (FI) | 693,5 | 1,51 % | 1087,7 | 1,47 % | 1256,0 | 1,38 % | Ir-Repubblika Ċeka (CZ) | 0,0 | 0,00 % | 703,8 | 0,95 % | 1051,4 | 1,15 % | L-Irlanda (IE) | 537,5 | 1,17 % | 972,2 | 1,32 % | 950,1 | 1,04 % | Ir-Rumanija (RO) | 0,0 | 0,00 % | 681,7 | 0,92 % | 859,6 | 0,95 % | L-Ungerija (HU) | 0,0 | 0,00 % | 546,7 | 0,74 % | 702,2 | 0,77 % | Is-Slovakkja (SK) | 0,0 | 0,00 % | 302,5 | 0,41 % | 450,1 | 0,49 % | Is-Slovenja (SI) | 0,0 | 0,00 % | 198,3 | 0,27 % | 250,9 | 0,28 % | Il-Bulgarija (BG) | 0,0 | 0,00 % | 163,0 | 0,22 % | 247,2 | 0,27 % | Il-Lussemburgu (LU) | 100,7 | 0,22 % | 202,2 | 0,27 % | 196,6 | 0,22 % | Il-Litwanja (LT) | 0,0 | 0,00 % | 158,3 | 0,21 % | 186,4 | 0,20 % | Il-Latvja (LV) | 0,0 | 0,00 % | 118,0 | 0,16 % | 133,9 | 0,15 % | Ċipru (CY) | 0,0 | 0,00 % | 88,2 | 0,12 % | 124,3 | 0,14 % | L-Estonja (EE) | 0,0 | 0,00 % | 95,8 | 0,13 % | 98,9 | 0,11 % | Malta (MT) | 0,0 | 0,00 % | 32,5 | 0,04 % | 40,4 | 0,04 % | Total | 3565,5 | 7,75 % | 9631,1 | 13,02 % | 11214,6 | 12,32 % | Total tar-riżorsi proprji bbażati fuq l-ING (RP tal-ING) | 45947,6 | 100,00 % | 73914,7 | 100,00 % | 91057,5 | 100,00 % | | Total tad-Dħul (miljun EUR) | 95434,4 | 117563,0 | 127795,0 | Total tal-RP tal-ING/Total tad-Dħul | 48,15 % | 62,87 % | 71,25 % | -------------------------------------------------- ANNESS II KALKOLU TAR-RIŻORSI PROPRJI BBAŻATI FUQ L-ING KALKOLU TAR-RIŻORSI PROPRJI BBAŻATI FUQ L-ING LI JIFFINANZJAW IL-BAĠIT 1. Il-kalkolu tar-riżorsi proprji bbażati fuq l-ING jsir bl-applikazzjoni ta’ rata uniformi għall-ING tal-Istati Membri. Dan huwa determinat bħala perċentwal tas-somma tat-tbassir tal-ING annwali b’tali mod li jkopri b’mod sħiħ dik il-parti tal-baġit mhux finanzjata mill-RPT, mir-riżorsi proprji bbażati fuq il-VAT u dħul ieħor [1]. Għaldaqstant, il-kalkolu tar-riżorsi proprji kumplessivi bbażati fuq l-ING huwa influwenzat minn dawn is-sorsi l-oħra tad-dħul. 2. Il-bilanċi u l-aġġustamenti għall-bilanċi tal-ING li jirreferu għas-sena n huma kkalkulati rispettivament fis-sena n+1 billi titqabbel data mbassra ma’ data reali tal-ING [2], u fis-snin ta’ wara (n+2, n+3, n+4,..... eċċ.) billi tintuża data reali aktar aġġornata kif deskritt aktar hawn taħt. 3. Ir-regoli tal-UE li jirrelataw mal-kalkolu tar-riżorsi proprji jippermettu l-possibbiltà li tiġi modifikata data tal-ING għal sena finanzjarja partikolari sat-30 ta’ Settembru tas-sena n+4. Din ir-regola ta’ erba’ snin tista’ tiġi estiża f’każijiet fejn il-Kummissjoni u/jew l-Istati Membri jqisu li l-kwalità ta’ data għandha tittejjeb f’xi punti tal-kompilazzjoni tal-ING għal sena finanzjarja partikolari [3]. 4. Il-proċedura ta’ riżervi tal-Kummissjoni tintuża biex l-Istati Membri jiġu notifikati dwar dawn il-punti ta’ titjib. Riżerva ġenerali tkopri l-kompilazzjoni tal-komponenti kollha tal-ING ta’ Stat Membru, filwaqt li riżerva speċifika tkopri l-estimu ta’ komponenti diskreti ING. Meta l-Kummissjoni tneħħi r-riżervi, l-ebda bidla oħra għad-data ta’ bażi ma tkun tista’ tittieħed inkunsiderazzjoni għall-kalkolu tar-riżorsi proprji. UŻU TAD-DATA TAL-ING FIL-KALKOLU TA’ ELEMENTI OĦRA TAR-RIŻORSI PROPRJI 5. Id-data tal-ING għandha rwol ewlieni fis-sistema usa’ tar-riżorsi proprji. Din tintuża wkoll biex jiġi determinat l-ammont b’limitu massimu ta’ bażijiet tal-VAT (li ma għandhomx jeċċedu 50 % tal-ING) għall-kalkolu tar-riżorsi proprji bbażati fuq il-VAT [4], biex titqassam mill-ġdid fost l-Istati Membri l-ispiża tal-korrezzjoni mogħtija lir-Renju Unit fir-rigward ta’ żbilanċi baġitarji [5] u l-ammont tat-tnaqqis gross mogħti lill-Pajjiżi l-Baxxi u lill-Isvezja fuq il-kontribuzzjonijiet annwali tagħhom tal-ING [6], u biex jiġi determinat l-ammont annwali massimu totali ta’ approprjazzjonijiet ta’ impenn u ta’ pagament li għandu jiddaħħal fil-(livelli massimi tal-)baġit [7]. DATA ANNWALI TAL-ING GĦALL-KALKOLU TAR-RIŻORSI PROPRJI 6. Id-data annwali tal-ING [8] hija kkompilata mill-NSIs fl-Istati Membri. L-NSIs għandhom jipprovdu lill-Kummissjoni (l-Eurostat), qabel it-22 ta’ Settembru ta’ kull sena, b’ċifri għall-ING, għall-PDG u l-komponenti tagħhom, li jkopru s-sena preċedenti u kwalunkwe bidla li saret għaċ-ċifri tas-snin preċedenti. Din id-data hija provduta mill-Istati Membri fil-"Kwestjonarju tal-ING". 7. Flimkien ma’ din id-data, l-NSIs tal-Istati Membri għandhom ukoll jittrażmettu rapport li juri kif inkisbu l-aggregati, li jiddeskrivi kwalunkwe bidla sinifikanti fil-proċeduri ("metodi") u fl-istatistika bażika ("sorsi") użati u li jispjega kwalunkwe reviżjoni li saret għal estimi aktar bikrija tal-ING ("Rapport ta’ Kwalità") [9]. 8. Sabiex jagħmlu deskrizzjoni aktar dettaljata ta’ kif id-data tal-ING hija kkompilata, l-NSIs għandhom jipprovdu lill-Eurostat b’inventarju tal-proċeduri u tal-istatistika bażika ("Inventarju tal-ING") użati biex isiru estimi tal-komponenti differenti ING [10]. 9. Skont il-linji gwida adottati mill-Kumitat ING f’Lulju 2005, għandu jitħejja Inventarju tal-ING aġġornat b’mod sħiħ mill-Istati Membri l-aktar tard sena wara l-ikkompletar ta’ kwalunkwe reviżjoni maġġuri [11]. Jekk Stat Membru ma jkollux politika ta’ reviżjoni li tinkludi reviżjonijiet maġġuri, l-Inventarju tal-ING għandu jkun aġġornat mill-anqas kull ħames snin. 10. F’Lulju 2012 dawn il-linji gwida ġew emendati sabiex jeħtieġu li l-Istati Membri jipprovdu Inventarju aġġornat tal-ING jekk mitlub biss mill-Kumitat ING meta reviżjonijiet maġġuri jitwettqu fi ħdan iċ-ċiklu tal-verifikazzjoni tal-Eurostat. [1] Ara l-Artikolu 5 tar-Regolament dwar ir-Riżorsi Proprji. [2] Ara l-Artikolu 10(6) tar-Regolament dwar ir-Riżorsi Proprji. [3] Ara l-Artikolu 10(7) tar-Regolament dwar ir-Riżorsi Proprji. [4] Ara l-Artikolu 2(1)(b) tar-Regolament dwar ir-Riżorsi Proprji. [5] Il-"korrezzjoni favur ir-Renju Unit". Ara l-Artikolu 5 tad-Deċiżjoni dwar ir-Riżorsi Proprji. [6] Ara l-Artikolu 2(5) tad-Deċiżjoni dwar ir-Riżorsi Proprji. [7] Ara l-Artikolu 3 tad-Deċiżjoni dwar ir-Riżorsi Proprji. [8] Id-data tal-ING hija mfassla abbażi ta’ statistika u estimi oħra. Din hija differenti minn data mbassra li tintuża fis-sistema tar-riżorsi proprji fil-kuntest tal-proċedura għall-approvazzjoni tal-baġit annwali. [9] Ara l-Artikolu 2 tar-Regolament tal-ING. [10] Ara l-Artikolu 3 tar-Regolament tal-ING. [11] Ir-reviżjonijiet maġġuri regolari jew ta’ parametru referenzjarju jimplikaw bidliet f’sorsi u f’metodi għall-kompilazzjoni tal-Kontijiet Nazzjonali, filwaqt li r-reviżjonijiet okkazjonali maġġuri jidderivaw minn bidliet metodoloġiċi importanti f’kunċetti u f’definizzjonijiet u/jew fil-klassifikazzjoni użati. Ara wkoll in-nota 50 f’qiegħ il-paġna tar-Rapport u l-Glossarju tiegħu. -------------------------------------------------- ANNESS III VERIFIKAZZJONI MILL-KUMMISSJONI TA’ INVENTARJI TAL-ING TAL-ISTATI MEMBRI FISSAR TA’ RIŻERVI ĠENERALI 1. Billi d-data tal-ING hija miftuħa għal skopijiet tar-riżorsi proprji għal erba’ snin biss u billi l-valutazzjoni mill-Eurostat tal-Inventarju tal-ING tal-Istati Membri tista’ ddum aktar minn dan il-perjodu (kif ġara, pereżempju għal data tal-ING tas-snin 2002 ‘il quddiem), il-Kummissjoni (id-DĠ Baġit) tqiegħed riżervi ġenerali li jkopru l-kompilazzjoni tal-komponenti kollha ING ta’ Stat Membru. KONTROLLI FL-UFFIĊĊJU BBAŻATI FUQ IL-GIAQ 2. L-Eurostat jeżamina l-Inventarji tal-ING [1] sabiex jiżgura approċċ "sistematiku, konsistenti u ġust" fil-valutazzjoni tal-kwalità tad-data tal-ING tal-Istati Membri. Ix-xogħol tal-Eurostat huwa dokumentat bl-użu tal-GIAQ li jinkludi 265 mistoqsija dettaljata li jkopru l-kompilazzjoni tal-Kontijiet Nazzjonali intiera. ŻJARAT TA’ INFORMAZZJONI [2] 3. B’teħid inkunsiderazzjoni tal-kontrolli tiegħu fl-uffiċċju bbażati fuq il-GIAQ, l-Eurostat iħejji mistoqsijiet li għandhom jiġu kjarifikati waqt żjara ta’ informazzjoni lill-NSI. B’mod partikolari, iż-żjara ta’ informazzjoni timmira li tiġbor l-informazzjoni neċessarja biex tiddetermina kwalunkwe dgħufija fis-sorsi u fil-metodi statistiċi użati għall-kalkolu tal-ING u l-komponenti tiegħu. RAPPORTI TA’ MISSJONI U PUNTI TA’ AZZJONI 4. Iż-żjara ta’ informazzjoni fi Stat Membru twassal għal "punti ta’ azzjoni", li jikkonsistu fi kwistjonijiet li għalihom bidliet metodoloġiċi possibbli huma neċessarji u/jew dgħufijiet fis-sistemi ta’ sorveljanza u kontroll jeħtieġ li jiġu indirizzati. Dawn il-punti ta’ azzjoni huma mqassma fil-ħames kategoriji li ġejjin: Punti ta' Azzjoni "A": titjib possibbli ta’ metodoloġija meħtieġa; Punti ta' azzjoni "B": preżentazzjoni ta’ informazzjoni ġdida li għandha tkun inkluża fl-Inventarju tal-ING; Punti ta' Azzjoni "C": abbozzar mill-ġdid, kjarifika jew korrezzjoni ta’ informazzjoni diġà eżistenti fl-Inventarju tal-ING; Punti ta' Azzjoni "D": preżentazzjoni ta’ informazzjoni ġdida li mhux neċessarjament għandha tkun inkluża fl-Inventarju tal-ING; Punti ta' Azzjoni "E": punti li għandhom jiġu implimentati mill-Eurostat. 5. Ir-rapporti ta’ missjoni (flimkien mal-iskeda ta’ żmien għall-implimentazzjoni ta’ punti ta’ azzjoni) għandhom jiġu miftiehma bejn l-Eurostat u l-NSIs, u għandhom jiġu ppreżentati lill-Kumitat ING għad-diskussjoni u l-adozzjoni. VERIFIKAZZJONI DIRETTA 6. Bħala suppliment għall-analiżi ta’ Inventarji tal-ING bbażati fuq il-GIAQ, l-Eurostat ilu jwettaq verifikazzjoni diretta ta’ komponenti ING mill-2007, kif rakkomandat mill-Qorti [3]. 7. Kif stipulat fil-linji gwida tal-Eurostat, dan l-approċċ prinċipalment jimmira li jsegwi r-rekord mill-komponent magħżul tal-Kontijiet Nazzjonali lura għad-data tas-sors [4]. 8. Verifikazzjoni diretta ġeneralment titwettaq għal komponent wieħed jew tnejn ING. Normalment, l-Eurostat ma jistenniex li jkun kapaċi jasal għal konklużjonijiet dwar il-partijiet kollha tal-estimi inklużi fl-Inventarju tal-ING abbażi ta’ dan ix-xogħol. REĠISTRI U AĠĠORNAMENTI SEGWITI TAL-IVENTARJU TAL-ING 9. Sabiex isir monitoraġġ tal-progress fuq punti ta’ azzjoni u biex jiġi dokumentat il-proċess ta’ verifikazzjoni, l-Eurostat iżomm reġistru li juri l-informazzjoni kollha marbuta ma’ kull punt ta’ azzjoni u verżjoni kontinwament aġġornata (mhux pubblika) tal-Inventarju tal-ING b’mod segwit. RAPPORTI TA’ VALUTAZZJONI 10. L-Eurostat jabbozza rapporti ta’ valutazzjoni dwar il-kwalità ta’ data tal-ING tal-Istati Membri li jirrelataw ma’ ċertu għadd ta’ snin (eż. il-perjodu 2002–2010). Ir-rapporti ta’ valutazzjoni jintużaw bħala bażi għall-iffissar ta’ riżervi speċifiċi mill-Kummissjoni. IFFISSAR TA’ RIŻERVI SPEĊIFIĊI U TNEĦĦIJA TA’ RIŻERVI ĠENERALI 11. Għal kwalunkwe punt ta’ azzjoni meqjus importanti mill-Eurostat li għalih informazzjoni sħiħa ma saritx disponibbli u/jew it-titjib meħtieġ ma sarx mill-NSIs, il-Kummissjoni tiffissa riżervi speċifiċi li jkopru l-estimu ta’ komponenti diskreti ING. Dan ifisser li l-verifikazzjoni hija kompleta u kwalunkwe riżerva ġenerali eżistenti tista’ titneħħa. [1] Ara n-nota 11 f’qiegħ il-paġna tar-Rapport. [2] Dawn jitwettqu mill-Kummissjoni. Rappreżentanti minn Stati Membri oħra jistgħu jipparteċipaw (ara l-Artikolu 6 tar-Regolament tal-ING). [3] Ara l-paragrafu 4.30 (a) tar-Rapport Annwali 2005 tal-Qorti, l-Anness 4.1 tar-Rapport Annwali 2006 u l-paragrafu 4.45 tar-Rapport Annwali 2007. [4] L-objettivi prinċipali ta’ verifikazzjoni diretta huma li jiġi verifikat jekk id-deskrizzjoni ta’ sorsi u metodi fl-Inventarju tal-ING tirriflettix b’mod adegwat il-prattika tal-kompilazzjoni fil-fatt applikata, u jekk id-data bażika kif tidher fis-sorsi ġietx ipproċessata b’mod xieraq fiċ-ċifri tal-Kontijiet Nazzjonali provduti mill-Istati Membri għal riżorsi proprji bbażati fuq l-ING. Permezz ta’ dan l-approċċ, l-Eurostat ma jagħmel l-ebda stima ta’ komponenti ING. -------------------------------------------------- ANNESS IV ĦARSA ĠENERALI LEJN L-APPROĊĊ U L-METODOLOĠIJA TAL-AWDITJAR TAL-QORTI +++++ TIFF +++++ Sors: Il-QEA. -------------------------------------------------- ANNESS V IL-MUDELL TA’ KONTROLL TAL-QORTI LEJN QAFAS TAL-KONTROLL IMTEJJEB 1. Il-Qorti analizzat l-arkitettura ġenerali tas-sistemi tal-Kummissjoni sabiex tistabbilixxi prattiki tajbin ta’ arranġamenti ta’ verifikazzjoni biex jintużaw għall-iskop ta’ dan l-awditu. 2. Dawn il-prattiki jinvolvu approċċ aktar strutturat u formalizzat, kif ukoll allokazzjoni aħjar ta’ riżorsi. Huma jipprevedu taħlita differenti ta’ proċeduri ta’ kontroll imqabbla mal-qafas tal-Kummissjoni: intensità anqas ta’ eżaminar kwalitattiv ta’ sorsi u metodi deskritti fl-Inventarju tal-ING tal-Istati Membri u aktar ittestjar tal-proċess ta’ kompilazzjoni permezz ta’ verifikazzjoni [1] fil-fond ta’ komponenti materjali u riskjużi. 3. Dawn l-arranġamenti ta’ verifikazzjoni, li huma konsolidati f’dan il-mudell ta’ kontroll, jinqasmu fit-tliet stadji ewlenin tal-verifikazzjoni mill-Eurostat, kif deskritt hawn taħt. STADJU 1 – STRATEĠIJA/APPROĊĊ TA’ VERIFIKAZZJONI 4. L-istrateġija/approċċ propost huwa li-verifikazzjoni ta’ komponenti ING tiġi ppjanata u prijoritizzata bl-użu ta’ metodoloġija strutturata li timplimenta l-prinċipju ta’ kostijiet-benefiċċji ("analiżi tal-kostijiet-benefiċċji"). 5. L-analiżi tal-kostijiet-benefiċċji għandha tirriżulta mill-applikazzjoni tal-għodda u l-proċeduri li ġejjin: (a) Valutazzjoni dettaljata kwalitattiva tar-riskji tal-kompilazzjoni tal-ING fl-Istati Membri għandha titwettaq. Sorsi u fatturi ta’ riskju huma stabbiliti fl-Anness VI, u l-valutazzjoni tieħu inkunsiderazzjoni l-proċess ta’ kompilazzjoni tal-﻿PDG skont l-approċċ tal-produzzjoni. Evalwazzjoni fl-uffiċċju [2] tal-Inventarju tal-ING u r-Rapporti annwali riċenti ta’ Kwalità tal-Istati Membri tirrappreżenta l-informazzjoni prinċipali li għandha tintuża biex titwettaq din il-valutazzjoni dettaljata kwalitattiva ta’ riskji inerenti. Ir-riskji ta’ kontroll [3] ma jittiħdux inkunsiderazzjoni minħabba d-dipendenza limitata fuq sistemi ta’ sorveljanza u kontroll għall-kompilazzjoni tal-Kontijiet Nazzjonali mill-NSIs tal-Istati Membri. (b) Għandha titħejja matriċi [4] sabiex tiġi ppreżentata l-kompilazzjoni ta’ komponenti PDG (taħt l-approċċ tal-produzzjoni) u ta’ entrati transizzjonali PDG/ING ibbażati fuq iż-żewġ elementi li ġejjin: l-iskor tal-valutazzjoni tar-riskji (assoċjat mal-ponderazzjonijiet tar-riskji) [5] u d-daqs tal-komponenti fl-ekonomija (perċentwal tal-komponent PDG/ING fuq it-total tal-ING). Billi tiġi multiplikata l-ponderazzjoni tar-riskju bid-daqs ta’ kull komponent, jiġi determinat indikatur tad-daqs tar-riskju. Għall-iskop ta’ dan l-awditu, l-indikatur imsemmi hawn fuq jiġi kkalkulat għal kull attività tan-NACE (Rev. 1) u għal entrati transizzjonali. L-analiżi tal-kostijiet-benefiċċji tista’ tiġi applikata wkoll għall-approċċi tal-infiq u tal-introjtu [6]. (c) Il-benefiċċji u l-kostijiet f’din l-analiżi (metodoloġija) għandhom jiġu stabbiliti kif ġej: il-"benefiċċji" huma rrappreżentati mill-valur tal-indikatur tad-daqs tar-riskju għall-komponenti PDG/ING magħżula għal verifikazzjoni fil-fond, filwaqt li l-"kostijiet" huma l-kost tal-opportunità tan-nuqqas ta’ verifikazzjoni fil-fond ta’ komponenti oħra PDG/ING. Din tal-aħħar titkejjel bis-somma tal-valuri attribwiti lill-indikaturi tad-daqs tar-riskju tal-komponenti PDG/ING mhux verifikati. (d) Sabiex tagħżel il-komponenti PDG/ING li għandhom jiġu verifikati fil-fond, il-Qorti tipproponi l-użu ta’ limitu ta’ referenza bħala regola ġenerali [7] (kriterji ta’ materjalità): il-komponenti b’valur tal-indikatur tad-daqs tar-riskju ‘l fuq mil-livell limitu ta’ referenza jintgħażlu, filwaqt li dawk b’valur taħt il-limitu ta’ referenza ma jintgħażlux. Jistgħu jsiru eċċezzjonijiet għal dawn il-kriterji kwantitattivi f’xi każijiet ġustifikati sabiex tittejjeb l-effettività tal-analiżi tal-kostijiet-benefiċċji. (e) L-għadd ta’ komponenti PDG/ING li għandhom jintgħażlu f’kull Stat Membru jiddependi mir-riżorsi tal-persunal disponibbli għall-verifikazzjoni. STADJU 2 – IL-PROĊESS TA’ VERIFIKAZZJONI 6. Għandha titwettaq verifikazzjoni fil-fond ta’ komponenti PDG/ING magħżula abbażi tal-analiżi tal-kostijiet-benefiċċji (kif deskritt taħt l-istadju 1). L-ambitu u l-objettivi ta’ verifikazzjoni fil-fond għandhom ikunu usa’ minn dawk ta’ verifikazzjoni diretta mwettqa mill-Eurostat. Barra minn hekk, approċċ ibbażat fuq ir-riskju jiġi applikat fil-kuntest ta’ verifikazzjoni fil-fond kif spjegat minn hawn ‘il quddiem: Ambitu: il-kopertura tal-verifikazzjoni hija l-proċess kollu ta’ kompilazzjoni ta’ komponenti PDG/ING magħżula, inkluża l-eżaminar tal-kwalità tas-sorsi tad-data bażika (data primarja) anke jekk tappartjeni lid-dipartimenti tal-NSIs ħlief dak responsabbli għall-Kontijiet Nazzjonali jew lil korpi oħra li jipprovdu data statistika. Objettivi: barra mill-objettivi stipulati fil-linji gwida ta’ verifkazzjoni diretta tal-Eurostat, verifikazzjoni fil-fond tinkludi wkoll l-eżaminar tal-konformità tal-komponenti PDG/ING magħżula mas-SEK95. Approċċ: tibda mir-rikostituzzjoni tar-rekord mil-livell aggregat għal dak diżaggregat, il-verifikazzjoni tikkonċentra fuq is-sottokomponenti determinati minn dawk is-sottoproċessi ta’ kompilazzjoni li huma meqjusa li jirrappreżentaw riskju għoli (ħafna) abbażi ta’ valutazzjoni tar-riskji (ara l-paragrafu 5, il-punt (a) ta’ dan l-Anness). 7. Verifikazzjoni fil-fond ta’ komponenti PDG/ING titwettaq waqt "